\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**TIPINĖ (DUJŲ) RANGOS DARBŲ SUTARTIS**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

BENDROJI DALIS

1. **SUTARTYJE NAUDOJAMOS SĄVOKOS**
   1. **Aktas** – Rangovo ir Užsakovo tarpusavyje pasirašomas, užbaigus Darbus, nurodytus Sutarties SD, aktas, kuriuo nustatoma, kad Darbai ir/ ar Paslaugos ar bet kuri jų dalis (Etapas), jei tokios dalys (Etapai) nustatomos Sutartyje, yra atlikti ir/ar suteiktos tinkamai, kokybiškai ir laiku (išskyrus atvejus, kai tokiame dokumente konkrečiai pažymimi neatitikimai ir trūkumai bei tokių neatitikimų ir trūkumų šalinimo terminai bei sąlygos, arba, kai Darbai atliekami su paslėptais trūkumais), Rangovo perduodami ir Užsakovo priimami.
   2. **Atsiskaitymo laikotarpis** – terminas kalendorinėmis dienomis, nurodomas Sutarties BD, per kurį Užsakovas apmoka Rangovui pagal jo pateiktas Sąskaitas už tinkamai, kokybiškai ir laiku atliktus Darbus ir / ar suteiktas Paslaugas, ir / ar jų dalis (Etapus), jei tokios dalys (Etapai) nustatomos Sutartyje.
   3. **Bendra Darbų kaina** **(*arba* Sutarties kaina)** – šios Sutarties SD 2 dalyje nurodyta suma neįskaitant PVM, kuri negali būti viršyta Sutarties galiojimo laikotarpiu (išskyrus atvejus, kai numatomas Darbų kainos perskaičiavimas), Užsakovui mokant Rangovui už atliekamus Darbus pagal Darbų įkainius (jei nurodyti), įskaitant visas išlaidas ir mokesčius.
   4. **Darbų įkainiai –** šios Sutarties SD 2 dalyje nurodyti įkainiai (jei nurodyti), pagal kuriuos Užsakovas moka Rangovui už atliekamus Darbus, įskaitant visas išlaidas ir mokesčius.
   5. **Darbai** – Sutarties SD nurodyti konkretūs darbai (statybos (montavimo), rekonstravimo, prijungimo, iškėlimo ir pan.), ir / ar jų dalys (Etapai), įskaitant jiems atlikti Rangovo naudojamas Perkamas medžiagas, Rangovo atliktini Sutartyje nustatytais terminais ir sąlygomis. Sutartyje naudojama sąvoka Darbai apima ir Paslaugas, tais atvejais, kada jų pirkimas numatytas Sutarties SD.
   6. **Darbo projektas** ­– vadovaujantis STR 1.04.04:2017 „Statinio projektavimas, projekto ekspertizė“ (aktuali redakcija) rengiamas statinio darbo projektas, kuriame detalizuojami techninio projekto sprendiniai, ir, pagal kurį atliekami statybos darbai. Darbo projektas gali būti rengiamas kaip vientisas dokumentas vienu metu arba atskirais sprendinių dokumentais (iš anksto parengus sprendinius, būtinus statinio statybai pradėti, o kitus – statybos metu).
   7. **Etapas** – Sutartyje nurodyta Darbų dalis (Etapas), kurią užbaigus gali būti pasirašomas tos Darbų dalies užbaigimo aktas, o jų rezultatas perduodamas Užsakovo eksploatacijai.
   8. **Garantinis terminas** – atliktų Darbų, įskaitant visoms Darbų sudėtinėms dalims, skaičiuojant nuo visų Darbų atlikimo (užbaigimo) Akto pasirašymo momento, suteikiamas kokybės garantinis terminas: statiniui – 5 (penkeri) metai, paslėptiems statinio elementams – 10 (dešimt) metų, o jeigu buvo nustatyta šiuose elementuose tyčia paslėptų defektų – 20 (dvidešimt) metų garantija skaičiuojant nuo Akto ir jo priedų pasirašymo dienos. Perkamoms medžiagoms – 2 (dvejų) metų garantija, skaičiuojama nuo statybos užbaigimo dokumentų pasirašymo dienos. Garantinis terminas sustabdomas ir pratęsiamas tiek laiko, kiek objektas negalėjo būti naudojamas dėl nustatytų defektų, už kuriuos atsako Rangovas.
   9. **Įkainis** –konkretaus Darbo sudedamosios dalies vieneto kaina, už kurią Rangovas vykdo konkrečius Darbų vienetus Sutartyje nustatytais terminais ir sąlygomis (taikoma, jei Įkainiai nurodyti Sutarties SD).
   10. **Pardavėjas** – ūkio subjektas (fizinis asmuo, privatusis juridinis asmuo, viešasis juridinis asmuo, kita organizacija ir jų padaliniai ar tokių asmenų grupė veikianti pagal jungtinės veiklos sutartį), su kuriuo Užsakovas turi sudaręs atitinkamą sandorį dėl Teikiamų medžiagų tiekimo.
   11. **Pasiūlymas** – pagal Pirkimo dokumentus Rangovo Užsakovui, ar jo tinkamai įgaliotai Perkančiajai organizacijai, raštu pateiktų dokumentų visuma dėl Darbų atlikimo (pardavimo) Užsakovui Pirkimo dokumentuose nustatytais terminais ir sąlygomis.
   12. **Paslauga** – bet kokia Sutarties SD ar Techninėje specifikacijoje nurodyta ir su Darbais susijusi paslauga.
   13. **Perkamos medžiagos** – Rangovo Pasiūlyme detalizuotos įvairios medžiagos, įrenginiai ir kitos priemonės, prekės, kurių kaina yra įskaičiuota į Bendrą Darbų kainą, ir, kurias Rangovas naudoja Darbams atlikti, o Užsakovas apmoka pagal nustatytus Įkainius.
   14. **Perkančioji organizacija** – Užsakovo tinkamai įgaliotas juridinis asmuo Užsakovo vardu ir interesais organizuojantis ir vykdantis viešojo pirkimo procedūras.
   15. **Pirkimo dokumentai** – Perkančiosios organizacijos, vykdant Darbų pirkimą skelbtų dokumentų visuma, pagal kurią Rangovas pateikė atitinkamą Pasiūlymą dėl Darbų atlikimo ir/ar Paslaugos suteikimo, ir, kuria vadovaujantis, Rangovas buvo atrinktas sudaryti Sutartį bei atlikti Darbus.
   16. **Priedai** – kartu su Sutarties SD ir Sutarties BD pateikiami dokumentai, kurie yra sudėtinė ir neatskiriama Sutarties dalis.
   17. **Privalomieji dokumentai** – žemės savininkų, nuomininkų, žemės naudotojų ir valstybinių institucijų sutikimai, suteikiantys teisę statyti skirstomuosius dujotiekius valstybinėje ir/ar privačioje žemėje (Nacionalinės žemės tarnybos sutikimai, servitutų nustatymo sutartys su servituto zonų brėžiniais, pareiškimai dėl žemės naudojimo sąlygų ir kt.).
   18. **Projektas** – vientisas dokumentas ar dokumentų rinkinys (apimantis ir / ar galintis apimti (priklausomai nuo Pirkimo objekto) techninį projektą, darbo projektą ir / ar kitus privalomus pagal galiojančius teisės aktų reikalavimus dokumentus), nustatantis projektuojamo statinio ar dujotiekio tinklų ir įrenginių statybos ir/ar rekonstravimo esminius, funkcinius (paskirties), architektūros (estetinius), technologijos, techninius, ekonominius, kokybės reikalavimus bei kitus jo rodiklius ir charakteristikas, taip pat kiek privalomai taikoma pagal galiojančius teisės aktus atitinkantis statybos techninio reglamento STR 1.04.04:2017 „Statinio projektavimas, projekto ekspertizė“ (aktuali redakcija) ir kitų galiojančių teisės aktų reikalavimus.
   19. **Rangovas** – ūkio subjektas (fizinis asmuo, privatusis juridinis asmuo, viešasis juridinis asmuo, kita organizacija ir jų padaliniai ar tokių asmenų grupė, veikianti pagal jungtinės veiklos sutartį), kurio duomenys nurodyti Sutarties SD.
   20. **Rekomendacijos** – vėliausios redakcijos, Sutarties taikymo metu galiojančios statinių statybos skaičiuojamosios kainos nustatymo rekomendacijos (t. y. „Statybos resursų skaičiuojamosios rinkos kainos“, „Sustambinti statybos darbų kainų apskaičiavimai“, „Statinių statybos skaičiuojamųjų kainų palyginamieji ekonominiai rodikliai“), parengtos Uždarosios akcinės bendrovės „SISTELA“ ir įregistruotos Juridinių asmenų, fizinių asmenų ir mokslo įstaigų parengtų rekomendacijų dėl statinių statybos skaičiuojamųjų kainų nustatymo registre, kurį Lietuvos Respublikos aplinkos ministro 2006-10-26 įsakymu Nr. D1-492 administruoja VĮ Statybos produktų sertifikavimo centras, kurios, indeksuotos pagal Rangovo Pasiūlyme ir Sutarties SD priede nurodytus koeficientus, Sutartyje numatytais atvejais naudojamos tam tikrų Darbų įkainiams apskaičiuoti.
   21. **Sąskaita** – pagal Aktus Rangovo išrašoma ir Užsakovui pateikiama PVM sąskaita faktūra apmokėjimui ar kita sąskaita faktūra / mokėjimo dokumentas (jeigu Rangovas nėra PVM mokėtojas), už Rangovo tinkamai, kokybiškai ir laiku atliktus ir Rangovo perduotus bei Užsakovo priimtus Darbus ir / ar Paslaugas, ar bet kurias jų dalis, jei tokios dalys nustatomos Sutartyje. Sąskaitos išrašymo data turi sutapti su Akto pasirašymo diena. Sąskaita apmokėjimui Rangovo Užsakovui turi būti pateikiama naudojantis elektronine paslauga „E. sąskaita“ (elektroninės paslaugos „E. sąskaita“ svetainė pasiekiama adresu [www.esaskaita.eu](http://www.esaskaita.eu)) per 5 (penkias) darbo dienas nuo Akto pasirašymo dienos.
   22. **Sąskaitos gavimo data** – Sąskaitos pateikimo naudojantis elektronine paslauga „E. sąskaita“ data.
   23. **Statyba**:
       1. dujotiekio įrenginių įrengimas, kai įrengiami dujotiekio įrenginiai, kurie laikomi kilnojamaisiais daiktais;
       2. dujotiekio įrenginių statyba, kai statomi įrenginiai pagal galiojančius teisės aktus yra laikomi nekilnojamaisiais daiktais.
   24. **Subrangovas** – ūkio subjektas, juridinis arba fizinis asmuo, kuris, pagal galiojantį tarpusavio susitarimą su Rangovu, Rangovo pasitelkiamas atlikti Sutartyje nurodytus Darbus ar tam tikras Darbų dalis, suteikiantis tam tikrą su Darbais susijusią Paslaugą arba tam tikras reikalingas Paslaugos dalis.
   25. **Sutarties BD** – Sutarties bendroji dalis, Sutarties sudėtinė ir neatskiriama dalis, nustatanti standartines Sutarties nuostatas bei standartines Užsakovo ir Rangovo teises, pareigas bei atsakomybę.
   26. **Sutarties garantas** – kiekviena iš šių Sutarties įvykdymo užtikrinimo priemonių (būdų) atskirai: Užsakovo šalies ar užsienio šalies patikimų bankų išduota besąlyginė garantija arba draudimo bendrovės besąlyginis ir neatšaukiamas laidavimo draudimo raštas, parengtas ir pateiktas pagal Sutartyje nustatytą tvarką ir patvirtintas taisykles.
   27. **Sutarties SD** – Sutarties specialioji dalis, Sutarties sudėtinė ir neatskiriama dalis, nustatanti specialiąsias Sutarties sąlygų nuostatas, įskaitant, bet neapsiribojant, Bendrą Darbų kainą, Sutarties galiojimo terminą, Darbų atlikimo terminus ir kitas Sutarties vykdymo sąlygas.
   28. **Sutartis** – rašytinis dvišalio sandorio dokumentas, sudarytas tarp Užsakovo ir Rangovo dėl Darbų atlikimo ir / ar Paslaugų suteikimo, susidedantis iš Sutarties BD 2.1. punkte išvardintų dokumentų.
   29. **Šalis** – Rangovas ir Užsakovas kiekvienas atskirai, o „**Šalys**“ – Rangovas ir Užsakovas abu kartu.
   30. **Techninė specifikacija** – vientisas dokumentas ar dokumentų rinkinys (apimantis ir / ar galintis apimti (priklausomai nuo Pirkimo objekto) privalomus pagal galiojančius teisės aktų reikalavimus dokumentus), nustatantis projektuojamo statinio ar dujotiekio ir įrenginių statybos ir/ar rekonstravimo esminius, funkcinius (paskirties), architektūros (estetinius), technologijos, techninius, ekonominius, kokybės reikalavimus bei kitus jo rodiklius ir charakteristikas, taip pat kiek privalomai taikoma pagal galiojančius teisės aktus atitinkantis statybos techninio reglamento STR 1.04.04:2017 „Statinio projektavimas, projekto ekspertizė“ (aktuali redakcija) ir/ar kitų galiojančių teisės aktų reikalavimus.
   31. **Teikiamos medžiagos** – Sutarties SD detalizuotos ir išsamiai aprašytos Užsakovo teikiamos Rangovui įvairios medžiagos, įrengimai, įrenginiai ir kitos priemonės, prekės Darbams atlikti.
   32. **Užsakovas** – AB „Energijos skirstymo operatorius“ (AB ESO), pagal Lietuvos Respublikos įstatymus teisėtai įregistruota ir veikianti akcinė bendrovė, įmonės kodas 304151376, PVM mokėtojo kodas LT100009860612, registruotos buveinės adresas Aguonų g. 24, LT-03212 Vilnius, Lietuvos Respublika, duomenys apie kurią kaupiami ir saugomi VĮ Registrų centras Vilniaus filiale.
   33. **Vartotojas** – privatus asmuo ar verslo subjektas, užsakantis iš Užsakovo Darbus ir (ar) Paslaugas.
   34. **VEI** – Valstybinė energetikos inspekcija prie Energetikos ministerijos.
   35. **PĮ** – Lietuvos Respublikos pirkimų, atliekamų vandentvarkos, energetikos, transporto ar pašto paslaugų srities perkančiųjų subjektų, įstatymas (aktuali redakcija).
2. **BENDROSIOS NUOSTATOS** 
   1. Ši Sutartis yra vientisas ir nedalomas dokumentas, kurį sudaro toliau išvardinti dokumentai. Sutarties aiškinimo ir taikymo tikslais nustatoma tokia Sutarties dokumentų prioriteto tvarka:
      1. Techninė specifikacija (su pirkimo procedūrų metu Užsakovo arba Perkančiosios organizacijos atliktais paaiškinimais ir patikslinimais bei priedais, jei jie pridedami);
      2. Sutarties SD (su priedais);
      3. Sutarties BD (su priedais);
      4. Užsakovo ar Perkančiosios organizacijos Rangovui elektroninėmis priemonėmis pateikiamas kvietimas sudaryti Sutartį;
      5. Rangovo galutinis Pasiūlymas;
      6. Šalių derybų protokolai, sudaryti vykdant pirkimo procedūras ir Rangovo patikslintas pasiūlymas (jei tokie dokumentai buvo sudaryti);
      7. Užsakovo arba Perkančiosios organizacijos atlikti Pirkimo dokumentų paaiškinimai ir patikslinimai, jei tokie buvo pateikti;
      8. Pirkimo dokumentai;
      9. Užsakovo arba Perkančiosios organizacijos sudarytos kvietimo pateikti paraiškas su kvalifikaciją patvirtinančiais dokumentais sąlygos, jei ši Sutartis sudaryta Užsakovui ar Perkančiajai organizacijai įvykdžius pirkimo, kurio vertė ne mažesnė negu nustatyta tarptautinio pirkimo vertės riba, procedūras;
      10. Rangovo pirminis Pasiūlymas;
      11. Rangovo paraiška su kvalifikaciją patvirtinančiais dokumentais, jei ši Sutartis sudaryta Užsakovui ar Perkančiajai organizacijai įvykdžius pirkimo, kurio vertė yra ne mažesnė negu yra nustatyta tarptautinio pirkimo vertės riba, procedūras.
   2. Jei Sutarties dokumentuose yra neaiškumų, neatitikimų ar prieštaravimų, taisyklės, nustatytos aukštesnės galios Sutarties dokumente, visuomet yra laikomos pakeičiančiomis žemesnės galios Sutarties dokumente nustatytas analogiškas taisykles nuo Sutarties įsigaliojimo dienos.
   3. Jei šioje Sutarties BD specialiai nenurodyta kitaip, žodžiai, vartojami vienaskaitos forma, taip pat reiškia ir daugiskaitą, vienos giminės žodžiai apima ir bet kurios kitos giminės atitinkamus žodžius, žodžiai, reiškiantys asmenį, apima ir juridinius, ir fizinius asmenis, o nuoroda į visumą taip pat reiškia nuorodą ir į jos dalį, ir (kiekvienu konkrečiu atveju) atvirkščiai.
3. **SUTARTIES OBJEKTAS** 
   1. Rangovas įsipareigoja savo rizika ir naudodamas savo pateiktas Perkamas medžiagas (išskyrus Užsakovo Teikiamas medžiagas) Sutartyje nurodytomis sąlygomis ir terminais atlikti Darbus ir perduoti šių Darbų rezultatą Užsakovui, o Užsakovas įsipareigoja priimti atliktus Darbus ir sumokėti už juos Sutartyje nurodytomis sąlygomis ir tvarka.
   2. Vykdydamos šią Sutartį, Šalys vadovaujasi Pirkimo dokumentais, Pasiūlymu, 2016 m. gegužės 17 d. Lietuvos Respublikos energetikos ministro įsakymu Nr. 1-162 patvirtintomis Skirstomųjų dujotiekių įrengimo taisyklėmis (aktualia redakcija), Lietuvos Respublikos energetikos ministro 2012 m. sausio 2 d. įsakymu Nr. 1-2 patvirtintomis Dujų sistemų pastatuose įrengimo taisyklėmis (aktualia redakcija) ir kitais Lietuvos Respublikos teisės aktais bei šios Sutarties sąlygomis.
   3. Jeigu Sutarties SD nurodyta*,* kadRangovas parengia Užsakovui darbo projektą, Rangovas gauna ir apmoka už visus privalomuosius dokumentus iš trečiųjų šalių.
4. **DARBŲ APIMTYS, ĮKAINIAI IR SUTARTIES KAINA**
   1. Pagal Sutartį atliekamų Darbų apimtys nurodytos Sutarties SD Priede
   2. Už Darbus, kuriuos Rangovas be Užsakovo rašytinio sutikimo atlieka nukrypdamas nuo Sutarties, Užsakovas Rangovui neapmoka.
   3. Perkamų Darbų Įkainiai, nurodyti Sutarties SD priede, apima visas išlaidas, visus mokesčius ir apmokestinimus, mokėtinus pagal galiojančius Lietuvos Respublikos teisės aktus. Taip pat apima specialaus transporto ir mechanizmų, Perkamų medžiagų atvežimo ir išvežimo, Perkamų medžiagų išvežiojimo trasoje, atvykimo į pagal Sutartyje numatytą Darbų vietą išlaidas ir kitas sąnaudas, kurios nėra aiškiai išvardytos Sutartyje, tačiau kurios yra reikalingos tinkamam Sutarties įvykdymui numatytais terminais bei su Darbais ar jų atlikimu susijusius mokesčius ir rinkliavas.
   4. Pasikeitus Lietuvos Respublikoje galiojančiuose teisės aktuose numatytam PVM dydžiui, PVM bus apskaičiuojamas galiojančių teisės aktų nustatyta tvarka, taikant PVM dydį, galiojantį prievolės apskaičiuoti PVM atsiradimo momentu.
   5. Rangovas patvirtina, kad į Įkainius taip pat įtraukta įvairių darbų, kuriuos būtina atlikti, siekiant užtikrinti gaisrinės saugos, higienos, darbo saugos ir sveikatos bei kitus nustatytus reikalavimus atitinkantį Darbų organizavimą, nepertraukiamą Darbų vykdymą, saugumo įrenginių veikimą, kaina, taip pat bet kokių darbų, siekiant apsaugoti Užsakovo turtą, kaina.
   6. Rangovas prisiima visą riziką dėl to, kad ne nuo Užsakovo priklausančių aplinkybių padidės su Sutarties vykdymu susijusios Rangovo išlaidos ir Rangovui Sutarties vykdymas taps sudėtingesnis (Rangovui padidės įsipareigojimų vykdymo kaštai). Sutartyje numatyti Įkainiai jokiais atvejais nebus keičiami, išskyrus atvejus, numatytus Sutartyje. Įsipareigojimų vykdymo kaštų padidėjimas nesuteikia Rangovui teisės sustabdyti Sutarties vykdymo ar atsisakyti Sutarties šiuo pagrindu.
   7. Jei Sutarties SD 2 dalyje nurodytuose Darbų įkainiuose (jei nurodyti) nėra reikalingų Darbų Įkainių Darbams ir/ar Paslaugoms tinkamai atlikti, tokių Darbų Įkainiai nustatomi vadovaujantis Sutarties pateikimo metu galiojančiomis Rekomendacijomis parengiant sąmatą ir ją pateikiant derinti Užsakovui, jei Sutartyje nenumatyta kitaip. Tuo atveju, kai Darbų Įkainiai nustatomi vadovaujantis šiuo punktu, Bendra Darbų kaina, numatyta Sutartyje negali būti viršyta.
   8. Rengiant papildomų darbų išplėstines sąmatas naudojami tik toliau nurodyti vienodi, fiksuoti ir Sutarties galiojimo metu nekeičiami bendrieji ekonominiai normatyviniai koeficientai:
      1. Statinio statybos išlaidos – Socialinio draudimo išlaidos 31%;
      2. Tiesioginės išlaidos – Statybvietės išlaidos 9%;
      3. Netiesioginės išlaidos – Pridėtinės išlaidos 30%, Pelnas 4%.
   9. Pateikiant papildomų darbų išplėstines sąmatas Rangovas kartu turi pateikti papildomų įrenginių, medžiagų tiekėjo pasiūlymą (jeigu tokie įrenginiai, medžiagos yra).
5. **PAPILDOMŲ IŠLAIDŲ KOMPENSAVIMAS**
   1. Užsakovas kompensuoja Rangovui jo turėtas papildomas, dokumentais pagrįstas, su Projekto rengimu ir suderinimu susijusias išlaidas (išskyrus topografinę nuotrauką): melioracijos, archeologinių tyrinėjimų, geležinkelių, automobilių kelių, magistralinių dujotiekių, ryšių linijų, šilumos tinklų, miškotvarkos sprendimo gavimo, suderinimo su AB „Lietuvos geležinkeliai“, magistralinių dujotiekių atstovų iškvietimo, statinio statybos leidimo gavimo, ekspertizės išlaidas bei kitas išlaidas, susijusias su žemės vertės kompensavimu. Tokių Paslaugų teikimas turi būti iš anksto suderintas su Užsakovu. Suteikus Paslaugas, Rangovas teikdamas apmokėjimui Užsakovui atitinkamas Sąskaitas už tokias Paslaugas, privalo pateikti tai patvirtinančius dokumentus (atitinkamas pažymas, apmokėjimo faktą įrodančius dokumentus ir kt.).
   2. Užsakovas kompensuoja Rangovui jo patirtas išlaidas įsigyjant su Darbais tiesiogiai susijusias Paslaugas, įskaitant bet neapsiribojant, leidimų žemės kasimo darbams gavimą ir kt., kurias teikia valstybinės valdžios, savivaldos ar kitos institucijos, kurios yra perkančiosios organizacijos ir kurios turi tokioms paslaugoms teikti išimtinę teisę, ir, kai tokių paslaugų įkainiai yra oficialiai tokių institucijų patvirtinti. Visais atvejais tokių paslaugų suteikimas turi būti iš anksto suderintas su Užsakovu, teikiant atitinkamą Užsakymą, o taip pat po tokių Paslaugų suteikimo, Rangovas teikdamas apmokėjimui Užsakovui atitinkamas Sąskaitas už tokias Paslaugas, privalo pateikti ir tai patvirtinančius dokumentus (atitinkamas pažymas, apmokėjimo tokioms institucijoms įrodymų dokumentus ir kt.).
6. **DARBŲ IR (AR) PASLAUGŲ KOKYBĖ**
   1. Darbai ir Paslaugos turi būti atliekami vadovaujantis:
      1. Lietuvos Respublikos energetikos ministro 2016 gegužės 17 d. įsakymu Nr. 1-162 patvirtintomis aktualios redakcijos Skirstomųjų dujotiekių įrengimo taisyklėmis;
      2. Lietuvos Respublikos energetikos ministro 2012 m. sausio 2 d. įsakymu Nr. 1-2 patvirtintomis Dujų sistemų pastatuose įrengimo taisyklėmis (aktuali redakcija);
      3. Užsakovo galiojančios redakcijos reglamentais, techniniais reikalavimais įrenginiams ir medžiagoms ir/ar viešai skelbiamais Užsakovo tinklalapyje;
      4. Užsakovo patvirtintu galiojančiu *Klientų aptarnavimo standartu*, kuriame numatyti pagrindiniai principai, skirti Užsakovo partneriams, projektavimo ir rangos darbų vykdytojams ([www.eso.lt/klientuaptarnavimostandartas](http://www.eso.lt/klientuaptarnavimostandartas)). Užsakovas turi teisę keisti Klientų aptarnavimo standartą Sutarties galiojimo metu. Apie Klientų aptarnavimo standarto pasikeitimus Užsakovas privalo Rangovą informuoti ne vėliau kaip prieš 1 (vieną) mėnesį iki naujos Klientų aptarnavimo standarto redakcijos įsigaliojimo;
      5. kitais Darbų vykdymą reglamentuojančiais teisės aktais, Sutartimi ir Pirkimo dokumentais.
   2. Rangovo suteiktos Paslaugos rezultatas (projektinė dokumentacija) turi atitikti galiojančių normatyvinių statybos, techninių, statybos specialiųjų dokumentų ir kitų normatyvinių dokumentų, reglamentuojančių Paslaugos teikimą, reikalavimus.
   3. Rangovas užtikrina ir garantuoja, kad prieš suteikdamas Paslaugą pagal Sutartį, apsilankė projektuojamo objekto vietoje ir tinkamai įvertino vietovę, galimus techninius sprendinius, visas galimas Projekto įgyvendinimo rizikas bei visas aplinkybes, susijusias su sėkmingu Darbo projekto įgyvendinimu.
   4. Paslaugos rezultatas priėmimo – perdavimo metu turi atitikti Sutartyje bei Pirkimo dokumentuose, Techninėje specifikacijoje ir Rangovo Pasiūlyme nustatytus reikalavimus.
   5. Rangovas kaip suteiktos Paslaugos rezultatą Užsakovui turi pateikti:
      1. techninį darbo projektą (2 egzempliorius);
      2. techninio darbo projekto kompiuterinę laikmeną (1 egzempliorių);
      3. kitus Techninėje specifikacijoje nurodytus dokumentus.
   6. Visi Sutarties BD 6.5. punkte išvardinti dokumentai turi būti pristatomi Sutarties SD nurodytais adresais.
   7. Užsakovas per 10 (dešimt) kalendorinių dienų po Paslaugos rezultato pateikimo peržiūrai, turi teisę Rangovui pareikšti pastabas dėl atlikto Paslaugos rezultato ir nurodyti trūkumus. Pastabų dėl atlikto Paslaugos rezultato pateikimas nepratęsia Paslaugos atlikimo termino nurodyto Sutartyje.
   8. Rangovui pirmą kartą pateikus peržiūrai Paslaugos rezultatą Užsakovas per Sutarties BD 6.7 punkte nurodytą terminą peržiūri projektinę dokumentaciją, ir, jei turi, pateikia pastabas dėl atlikto Paslaugos rezultato, nurodo trūkumus ir grąžina Paslaugos rezultatą taisymui.
   9. Rangovui antrą ir bet kurį vėlesnį kartą pateikus peržiūrai Paslaugos rezultatą turi būti atsižvelgta į Užsakovo anksčiau pateiktas pastabas bei ištaisyti nurodyti trūkumai. Jei Užsakovui antrą ir bet kurį vėlesnį kartą pateiktas Paslaugos rezultatas neatitinka nurodytų reikalavimų, Paslaugos rezultatas grąžinamas taisymui ir Užsakovui pareikalavus, Rangovas sumoka Užsakovui 100,00 EUR (vieno šimto eurų 00 ct) dydžio baudą už kiekvieną tokį atvejį bei atlygina Užsakovo dėl to patirtus tiesioginius nuostolius tiek, kiek jų nepadengia pagal šį punktą mokėtina bauda. Rangovas įsipareigoja savo jėgomis ir lėšomis trūkumus pašalinti per 10 (dešimt) kalendorinių dienų nuo pranešimo apie trūkumus gavimo dienos (gavimo diena laikoma pranešimo apie trūkumus išsiuntimo elektroninėmis priemonėmis diena), jei Užsakovas nenustato ilgesnio termino, ir pateikti Paslaugos rezultatą Užsakovui vertinti.
   10. Jei Užsakovas per Sutarties BD 6.7 punkte nurodytą terminą nepateikia pastabų, laikoma, kad Užsakovas pateiktam Paslaugos rezultatui (projektinei dokumentacijai) pastabų neturi.
   11. Rangovas privalo naudoti tik Sutartyje nurodytas ir Užsakovo patvirtintų techninių specifikacijų reikalavimus atitinkančias Perkamas medžiagas. Atliekamų Darbų ir Perkamų medžiagų kokybė turi atitikti galiojančių teisės aktų normų ir standartų reikalavimus: visos privalomos sertifikuoti Perkamos medžiagos turi turėti Lietuvos Respublikoje galiojančius sertifikatus, kiti reikalavimai, kurių privalo laikytis Rangovas nustatyti galiojančiuose teisės aktuose, reglamentuojančiuose statybos techninius ir kitus reikalavimus bei kituose teisės aktuose, nustatančiuose reikalavimus šioje Sutartyje numatytiems Darbams.
   12. Rangovas garantuoja, kad Darbų priėmimo – perdavimo metu jo atliktų Darbų rezultatas atitinka Sutartyje nustatytus reikalavimus, jis yra be trūkumų, panaikinančių arba sumažinančių Darbų rezultato vertę arba tinkamumą įprastam naudojimui. Rangovas įsipareigoja atlyginti visą Užsakovo ar trečiųjų asmenų patirtą žalą, jei Užsakovui pradėjus naudoti Darbo rezultatus paaiškėja, kad šiame punkte nurodyta Rangovo pareikšta garantija neatitinka tikrovės ir dėl nuo Rangovo priklausančių Darbų rezultato trūkumų Užsakovas ar tretieji asmenys patiria žalą. Rangovas taip pat įsipareigoja sumokėti Užsakovui 300,00 EUR (trijų šimtų eurų 00 ct) dydžio baudą už kiekvieną Sutarties galiojimo metu reikalingą naują Vartotojų atjungimą, kuris reikalingas dėl Rangovo atliktų Darbų trūkumų šalinimo.
   13. Užsakovas apie pastebėtus per Garantinį terminą Darbų trūkumus, kurie atsirado ne dėl Užsakovo kaltės, praneša Rangovui per Užsakovo nurodytą informacinę sistemą (raštiškas ar žodinis informavimas gali būti vykdomas išimties tvarka, dėl informacinės sistemos sutrikimų ar nefunkcionavimo). Rangovas įsipareigoja ne vėliau kaip per 7 (septynias) kalendorines dienas, jei Užsakovas nenustato ilgesnio termino (techniniame vertinimo akte), nuo pranešimo apie trūkumus gavimo (gavimo data laikoma pranešimo apie trūkumus pateikimo per Užsakovo nurodytą informacinę sistemą data, išimties tvarka dėl informacinės sistemos sutrikimų ar nefunkcionalumo – raštiško ar žodinio informavimo data), pašalinti šiuos trūkumus savo sąskaita ir atlyginti Užsakovui dėl trūkumų šalinimo patirtus tiesioginius nuostolius. Jei Darbų trūkumai nustatomi tuo metu, kai yra atjungti Vartotojai, Rangovas nustatytus trūkumus privalo pašalinti nedelsiant, tačiau bet kuriuo atveju ne vėliau kaip per 24 valandas nuo pranešimo apie trūkumus gavimo dienos, išskyrus atvejus, kai Užsakovas raštu nurodo ilgesnį terminą. Jei dėl svarbių priežasčių Rangovas negali Darbų trūkumų pašalinti per 24 valandas ar kitą Užsakovo raštu nurodytą ilgesnį terminą (Vartotojų atjungimo atveju), jis privalo apie tai informuoti Užsakovą raštu (elektroniniu paštu ar faksu) tą pačią dieną, kai gavo Užsakovo pranešimą dėl nustatytų trūkumų pašalinimo per Užsakovo nurodytą informacinę sistemą (raštiškas ar žodinis informavimas gali būti vykdomas išimties tvarka, dėl informacinės sistemos sutrikimų ar nefunkcionalumo), kad Užsakovas pats ar pasitelkęs trečiuosius asmenis galėtų pašalinti nustatytus Darbų trūkumus, ir įsipareigoja Užsakovui atlyginti visas dėl to patirtas išlaidas.
   14. Rangovas yra atsakingas už visus atliktų Darbų trūkumus nepriklausomai nuo to, ar jie buvo aptarti Darbų priėmimo metu, ar ne (t. y., tiek už akivaizdžius trūkumus, tiek už paslėptus trūkumus).
   15. Garantinis terminas stabdomas tokiam laikotarpiui, kiek Užsakovas negalėjo Darbų rezultato ar jo dalies naudoti dėl nustatytų trūkumų, už kuriuos atsako Rangovas.
   16. Atliktų Darbų Garantinis terminas negali būti trumpesnis už nurodytą Lietuvos Respublikos teisės aktuose.
   17. Jei Pirkimo dokumentuose keliami kvalifikacijos reikalavimai Rangovo pasitelktam (-iems) specialistui (-ams), tai Rangovas privalo užtikrinti, kad lygiavertė Rangovo ir (ar) jo specialisto (-ų) kvalifikacija būtų užtikrinama visą Sutarties galiojimo laikotarpį.
   18. Rangovas turi teisę pakeisti atitinkamą Pasiūlyme nurodytą Rangovo specialistą, kuriam buvo keliami kvalifikacijos reikalavimas Pirkimo dokumentuose tik esant visoms šioms sąlygoms: (i) Rangovas ne vėliau kaip prieš 10 (dešimt) kalendorinių dienų iki pageidaujamos specialisto pakeitimo datos pateikia Užsakovui motyvuotą rašytinį prašymą pakeisti specialistą; (i) prašyme Rangovas nurodo kitą specialistą, kurį siūlo vietoj Pirkimo dokumentuose nurodyto specialisto; (ii) kartu su prašymu Rangovas pateikia visus dokumentus, pagrindžiančius naujo specialisto atitikimą Pirkimo dokumentuose įvardintai personalo kvalifikacijai; (iii) Rangovas gauna raštišką Užsakovo sutikimą pakeisti specialistą Rangovo nurodytu nauju specialistu. Atsakymą Užsakovas įsipareigoja pateikti ne vėliau kaip per 10 (dešimt) kalendorinių dienų nuo šiame punkte nurodytų dokumentų gavimo iš Rangovo dienos. Siekiant išvengti bet kokių abejonių, Šalys susitaria, kad Šalims įvykdžius visas šiame punkte nurodytas sąlygas atskiras susitarimas dėl Sutarties pakeitimo nebus sudaromas, o Šalių viena kitai pateikti šiame punkte nurodyti dokumentai yra laikomi neatskiriama Sutarties dalimi.
   19. Rangovas, Užsakovui pareikalavus, per Užsakovo nustatytą terminą privalo pateikti Užsakovui pakankamus įrodymus, jog jis turi visus pagal teisės aktų reikalavimus būtinus Darbų atlikimui Lietuvos Respublikoje leidimus, atestatus, licencijas ir (arba) kitus teisės aktų nustatytus reikalavimus atitinkančius dokumentus arba kitus dokumentus, Rangovo tvarkas, aprašus ir kitą dokumentaciją, kuri kaip privaloma buvo nurodyta Pirkimo dokumentuose.
7. **DARBŲ IR (AR) PASLAUGŲ ATLIKIMO TERMINAI** 
   1. Darbų atlikimo terminai nurodyti Sutarties SD.
   2. Paslauga pradedama teikti kitą darbo dieną po to, kai įsigalioja ši Sutartis, ir baigiama, kai pagal parengtą darbo projektą gaunami savivaldybės raštiškas pritarimas ir (arba) statybą leidžiantys dokumentai. Rangovas privalo informuoti Užsakovą apie savivaldybės raštišką pritarimą Projektui ir (arba) statybą leidžiančio dokumento gavimą ne vėliau kaip per 1 (vieną) dieną po tokio tipo dokumento gavimo, apie tai informuojant Sutarties SD nurodytais kontaktais.
   3. Darbai pradedami vykdyti kitą darbo dieną po to, kai Rangovas, turintis Užsakovo įgaliojimą (kai reikalinga), iš savivaldybės gavo raštišką pritarimą Projektui ir (arba) statybą leidžiantį dokumentą su statinio Projektu, ir baigiami gavus VEI pažymą, parengus išpildomąją geodezinę nuotrauką ir Šalims pasirašius Aktą ir (ar) (kai reikalinga) pasirašius deklaraciją apie statybos užbaigimą arba gavus statybos užbaigimo aktą, bet ne vėliau nei per Sutartyje nurodytą terminą.
   4. Nesibaigus Sutartyje nustatytam Darbų atlikimo terminui, Šalių rašytiniu sutarimu atskirų Darbų atlikimo terminai gali būti pratęsti, jeigu Rangovas, ne vėliau kaip likus 10 (dešimt) darbo dienų iki termino pabaigos (jei Darbų atlikimo terminas trumpesnis nei 15 kalendorinių dienų, tokiu atveju Rangovas privalo kreiptis ne vėliau kaip likus 1 (vienai) darbo dienai iki termino pabaigos), pateikia Užsakovui argumentuotą prašymą pratęsti Darbų atlikimo terminą ir jame nurodytos aplinkybės yra susijusios bent su viena iš šių aplinkybių:
      1. Užsakovas nevykdo ar netinkamai vykdo savo įsipareigojimus pagal šią Sutartį ir dėl to Rangovas negali vykdyti Darbų;
      2. Užsakovo pateikiami papildomi nurodymai Rangovui turi įtakos Rangovo Darbų atlikimo terminams – papildomų darbų atlikimo terminui;
      3. valstybės ar savivaldos institucijų veiksmai arba bet kokios kitos kliūtys, priskirtinos Užsakovui ir (arba) Užsakovo samdomiems tretiesiems asmenims, trukdo Rangovui laiku atlikti Darbus;
      4. Rangovo Darbų atlikimo terminus įtakoja ypač nepalankios meteorologinės sąlygos. Ypač nepalankiomis meteorologinėmis sąlygomis laikoma viena ar kelios iš nurodytų aplinkybių:
         1. dėl Darbų vykdymo teritorijoje esančio žemės paviršiaus sluoksnio įšalo. Aplinkybė taikoma esant žemai oro temperatūrai (kai dienos temperatūra yra ne žemesnė kaip -10 oC), kuri įtakoja konkrečių Darbų pagal šią Sutartį vykdymą ir, jei žemės paviršiaus sluoksnio įšalas siekia daugiau kaip 30 cm. Aplinkybė taikoma tik tuo atveju, jei Rangovas argumentuotame prašyme nurodo įšalo gylį ir pateikia pažymą iš Lietuvos hidrometeorologijos tarnybos apie įšalą Darbų vykdymo teritorijoje. Jei Rangovas negali pateikti pažymos, lygiaverčiu įrodymu dėl įšalo gylio bus asmens, vykdančio Darbų techninę priežiūrą, rašytinis patvirtinimas ant Rangovo prašymo, kuriame asmuo, vykdantis Darbų techninę priežiūrą, konstatuoja: „Žemės paviršiaus sluoksnio įšalas\_\_\_ nustatytas teritorijoje \_\_\_\_\_. Darbų vykdymas neįmanomas“. Asmuo, vykdantis Darbų techninę priežiūrą privalo įsitikinti, kad įšalas Darbų vykdymo vietoje yra daugiau kaip 30 cm, tai reiškia, kad Rangovas turi padaryti šurfą, kad būtų galima pamatuoti įšalą;
         2. jei Darbų vykdymo metu paaiškėja, kad visa Darbų vykdymo teritorija yra apsemta arba apsemta tokia dalimi, kad Darbų vykdymas teritorijoje, kurioje atliekami darbai, būtų techniškai neįmanomas. Aplinkybė taikoma tik tuo atveju, jei kartu su argumentuotu prašymu ir įrodymais Rangovas pateikia rašytinį asmens, vykdančio Darbų techninę priežiūrą, patvirtinimą, kad „Vandens lygis\_\_\_ nustatytas teritorijoje \_\_\_\_\_\_\_. Darbų vykdymas neįmanomas“;
      5. vykdant Darbus paaiškėja šios Sutarties pasirašymo metu nenumatytos aplinkybės (trečiųjų asmenų veiksmai ar neveikimas, ikiteismine ar teismine tvarka vykstantys ginčai, su Sutarties vykdymu susijusių teisės aktų nuostatų pasikeitimas, žemės savininkų, kurių sklypuose pagal Projektą ir šią Sutartį turi būti tiesiamas dujotiekis, delsimas ar nesutikimas Užsakovo nustatytomis sąlygomis derinti Projektą ar nustatyti servitutą (ar kitas žemės naudojimo sąlygas), naujų aplinkybių, kurioms esant būtina peržiūrėti Vartotojui išduotas technines sąlygas, atsiradimas, atvejai, kuomet naujas vartotojas nesuteikia Rangovui galimybės vykdyti Darbus, nenumatytos aplinkybės, susijusios su žemės kasimo darbais, kurios paaiškėja jau pradėjus Darbus ir, kurių atsiradimą patvirtina Asmuo, vykdantis Darbų techninę priežiūrą, ir pan.).
   5. Rangovo kontrahento sutartinių įsipareigojimų nevykdymas nėra laikomas svarbia aplinkybe, kurios pagrindu būtų galima pratęsti Darbų atlikimo terminą.
   6. Šalys įsipareigoja nedelsiant raštu informuoti viena kitą apie Sutarties BD 7.4 punkte nurodytų aplinkybių atsiradimą.
   7. Visais atvejais sprendimo teisė ar tenkinti Rangovo prašymą priklauso Užsakovui.
   8. Rangovui pateikus prašymą vėliau nei prieš 10 (dešimt) darbo dienų iki Darbų atlikimo termino pabaigos (jei Darbų atlikimo terminas trumpesnis nei 15 kalendorinių dienų, tokiu atveju Rangovas privalo kreiptis ne vėliau kaip likus 1 (vienai) darbo dienai iki termino pabaigos), toks prašymas nėra vertinamas ir terminas nepratęsiamas.
   9. Sutartyje nustatytas Darbų atlikimo terminas, vadovaujantis Sutarties BD 7.4 punktu, gali būti pratęsiamas tik tam laikotarpiui, kurį Rangovas gali įrodyti pateikęs atitinkamus įrodymus (nuotraukos, prašymai, valstybės institucijų patvirtinimai ar kt.).
   10. Sutartyje nustatytas Darbų atlikimo terminas pratęsiamas ne ilgesniam kaip 3 (trijų) mėnesių laikotarpiui. Jeigu nesibaigus termino pratęsimo laikotarpiui paaiškėja, kad aplinkybės neišnyko ar atsirado kitų aplinkybių, nurodytų Sutarties BD 7.4. punkte, rašytiniu Šalių susitarimu, Rangovui pateikus prašymą su pagrindimu, Darbų terminas gali būti pratęsiamas dar 3 (trijų) mėnesių laikotarpiui. Pratęsimų skaičius neribojamas, tačiau bendras Sutarties galiojimo laikotarpis negali būti ilgesnis kaip 3 (treji) metai.
   11. Užsakovas, gavęs argumentuotą Rangovo prašymą, kuriame aiškiai nurodomos ir objektyviai pagrindžiamos Darbų atlikimo terminų pažeidimo (vėlavimo) priežastys, susijusios su bent viena iš Sutarties BD 7.4 punkte išvardintų aplinkybių, pagrįstų faktiniais įrodymais, turi teisę nereikalauti Rangovo mokėti netesybų šių aplinkybių egzistavimo laikotarpiu.
8. **DARBŲ PRIĖMIMO – PERDAVIMO TVARKA**
   1. Rangovo atliktų Darbų rezultatas – pastatyti (perkelti, rekonstruoti, demontuoti) dujotiekiai, dujų objektai (konkretūs Darbai bei jų rezultatas nurodomas Sutartyje).
   2. Paslaugos rezultatas – projektai su sąmatomis, statybą leidžiantis dokumentas ir/ar visi kiti reikalingi leidimai, sutikimai ir pan., dokumentai patvirtinantys teisę įrengti tinklus valstybinėje ir/ar privačioje žemėje (Nacionalinės žemės tarnybos sutikimai, servitutų nustatymo sutartys su servituto zonų brėžiniais), projekto ekspertizė (kai ji privaloma ir/ar, kai to pageidauja Užsakovas), sklypo sutvarkymo planai, tinklų planai, melioracijos drenažo atstatymo projektai bei inžinerinių – geologinių tyrinėjimų ar archeologinių tyrimų ar žvalgymų paslaugos, turės būti atspausdinti 2 egzemplioriais, sąmatos 1 egzemplioriais, skaitmeninė kopija, įrašyta į kompaktinį diską ar USB laikmeną, arba pateikiama per Užsakovo nurodytą informacinę sistemą. Skaitmeniniame projekto variante pateikiama:
      1. brėžiniai ir schemos DWG formatu, AUTOCAD-2007 versija, kuriame nauji skirstomojo ir/ar įvadinio tinklo elementai turi būti braižomi sukuriant naujus sluoksnius ir pažymint atitinkamu kodu, kaip nurodyta Užsakovo pavyzdiniame dujotiekio techniniame darbo projekte (Sutarties SD priedas);
      2. sustambintas darbų kiekių žiniaraštis excel ir .pdf formatu;
      3. Projekto dokumentai .pdf formatu;
      4. kiti su Projekto įgyvendinimu susiję dokumentai .pdf formatu.

Projektinė medžiaga pateikiama Užsakovui Sutarties SD nurodytu adresu. Projektai ir Projekto sudėtis turi atitikti Užsakovo pavyzdinio dujotiekio techninio darbo projekto reikalavimus, nurodytus [www.eso.lt](http://www.eso.lt).

* 1. Darbai priimami užbaigus Sutartyje numatytus Darbus bei parengus ir pateikus Užsakovui visus reikiamus dokumentus: Aktą, VEI pažymą, pažymą apie panaudotas Teikiamas medžiagas, kurias Rangovui perdavė Užsakovas, užbaigtų statybos darbų perdavimo statytojui aktą, deklaraciją apie statybos užbaigimą arba statybos užbaigimo aktą (jei reikalinga), suderintą objekto kontrolinę - geodezinę nuotrauką (2 egzempliorius su kompiuterine laikmena), atitinkančią VĮ „Registrų centras“ reikalavimus ir atliktą LKS-94 koordinačių sistemoje (jei objektas patenka į miesto ir rajono zonas, būtina kontrolinėje - geodezinėje nuotraukoje pažymėti ribą ir atskirti ilgius) objekto statybinę dokumentaciją, kurios kiekviename projekto brėžinyje, techninėse specifikacijose yra žyma, kurią sudaro žodžiai „Taip pastatyta“, statinio statybos vadovo ir statinio statybos techninio prižiūrėtojo vardai ir pavardės bei parašai.
  2. Rangovui atlikus Sutartyje nurodytus Darbus, Darbai priimami ir Darbų priėmimo – perdavimo dokumentai įforminami teisės aktų bei šios Sutarties nustatyta tvarka ir šiomis sąlygomis:
     1. Darbai priimami tik visiškai užbaigus Sutartyje numatytus Darbus vienam objektui;
     2. visus Sutartyje nurodytus Darbus priima Užsakovo sudaryta komisija arba jo atstovas, dalyvaujant Rangovo atsakingam asmeniui;
     3. apie Darbų galutinį atlikimą Rangovas raštu praneša Užsakovui ne vėliau kaip prieš 2 (dvi) darbo dienas iki numatomo atliktų Darbų rezultato perdavimo Užsakovui. Darbų priėmimo terminas pradedamas skaičiuoti kitą dieną nuo pranešimo apie Darbų atlikimą (arba reikiamos dokumentacijos) pateikimo dienos.
     4. Akto pasirašymo metu Rangovas turi pateikti Užsakovui techninę dokumentaciją pagal aktualios redakcijos techninių dokumentų, kurie pateikiami baigus dujų tinklų objektų statybą, remontą ar rekonstrukciją, sąrašą, nurodytą Užsakovo interneto svetainėje adresu: <http://www.eso.lt/lt/partneriams/duju-darbu-tiekejams-ir-rangovams_1540/informacija-del-dokumentu-pateikimo-atlikus-rangos-darbus.html>.
  3. Atliktų Darbų perdavimas – priėmimas įforminamas Aktu, kuriuo Užsakovas patvirtina priėmęs, o Rangovas – perdavęs atliktus Darbus. Aktas surašomas dviem egzemplioriais, po vieną egzempliorių kiekvienai Sutarties Šaliai. Rangovas po Akto pasirašymo privalo per 5 (penkias) darbo dienas pateikti Užsakovui Sąskaitą.
  4. Jei Rangovo atliktų Darbų rezultatas Darbų priėmimo metu neatitinka Sutartyje ar teisės aktuose nurodytų reikalavimų, Užsakovas savo pasirinkimu turi teisę priimti atliktus Darbus ir nustatyti terminą trūkumams pašalinti arba atsisakyti priimti Darbus ir nustatyti terminą trūkumams pašalinti. Abiem atvejais Užsakovas turi teisę sustabdyti apmokėjimą iki trūkumai bus pašalinti. Užsakovas šiais atvejais taip pat gali pasinaudoti ir kitomis teisėmis, nustatytomis Lietuvos Respublikos civilinio kodekso 6.665 straipsnyje. Rangovui laiku neatvykus pašalinti defektų ir / ar jų nepašalinus pagal Sutarties numatytus terminus, Rangovas Užsakovui moka 150,00 EUR (vieno šimto penkiasdešimt eurų 00 ct) dydžio baudą už kiekvieną atvejį. Darbai priimami Užsakovui pasirašant Aktus ne vėliau kaip per 5 (penkias) darbo dienas po jų gavimo. Paslėpti Darbai priimami ne vėliau kaip kitą darbo dieną po Rangovo pranešimo apie galimybę juos priimti.
  5. Darbai laikomi užbaigtais, kai atlikti visi projekte numatyti darbai, gauta VEI pažyma, parengta išpildomoji dokumentacija, Šalių pasirašytas Darbų priėmimo-perdavimo aktas ir (ar) (kai reikalinga) pasirašyta deklaracija apie statybos užbaigimą arba statybos užbaigimo aktas.
  6. Rangovas Užsakovui pareikalavus moka 100,00 EUR (vieno šimto eurų 00 ct) baudą už pakartotiną (antrą ir vėlesnį) Užsakovo sudarytos komisijos ar jo atstovo iškvietimą priimti užbaigtus Darbus, nustačius trūkumus, kuriuos prieš kviečiant Užsakovo komisiją ar jo atstovą, Rangovas turėjo būti pašalinęs.

1. **TEIKIAMŲ MEDŽIAGŲ PERDAVIMO RANGOVUI TVARKA**
   1. Rangovas privalo atlikti Darbus naudodamasis savais ištekliais, Perkamomis medžiagomis, infrastruktūra ir įranga, išskyrus šiame Sutarties BD skyriuje nurodytus atvejus.
   2. Užsakovas pagal poreikį perduoda Rangovui montuoti Sutarties SD priede (Techninėje specifikacijoje) nurodytas Teikiamas medžiagas.
   3. Rangovas turi iš anksto suderinti Teikiamų medžiagų atsiėmimą iš Užsakovo sandėlio (kontaktiniai asmenys nurodyti Sutarties SD).
   4. Jei Teikiamų medžiagų, nurodytų šios Sutarties SD priede, Užsakovas arba Užsakovo išrinktas Pardavėjas negali pateikti, Rangovas Darbų atlikimui reikalingas Perkamas medžiagas įsigyja savo lėšomis. Tokios Rangovo lėšomis įsigytos Perkamos medžiagos turi atitikti Pirkimo dokumentuose keliamus techninius reikalavimus ir negali viršyti Sutarties SD priede nurodytos Teikiamų medžiagų vertės.
   5. Jei Darbams atlikti reikalingos Teikiamos medžiagos nėra nurodytos Sutarties SD priede, ar atitinkamos Perkamos medžiagos nėra nurodytos Rangovo Pasiūlyme, Rangovas tokias medžiagas įsigyja savo lėšomis ir šios išlaidos turi būti įvertintos Įkainių vertėse. Perkamos ir Teikiamos medžiagos privalo atitikti Užsakovo keliamus ir Pirkimo dokumentuose nurodytus techninius reikalavimus.
   6. Jeigu Darbai buvo atliekami naudojant Rangovo pateiktas Perkamas medžiagas, už Perkamų medžiagų kokybę Rangovas atsako vadovaujantis Lietuvos Respublikos civilinio kodekso nuostatomis kaip pardavėjas pagal pirkimo – pardavimo sutartį.
   7. Teikiamų medžiagų atsitiktinio žuvimo ar sugedimo rizika nuo Teikiamų medžiagų priėmimo – perdavimo momento iki tinkamo atliktų Darbų perdavimo pagal Sutartį momento tenka Rangovui.
   8. Teikiamų medžiagų priėmimas – perdavimas iš Užsakovo išrinkto Pardavėjo Rangovui įforminamas krovinio važtaraščiu, surašytu dviem vienodą teisinę galią turinčiais egzemplioriais.
   9. Jeigu Teikiamų medžiagų priėmimo – perdavimo metu nustatomi Teikiamų medžiagų trūkumai, Rangovas nepriima Teikiamų medžiagų. Jeigu trūkumų turinčios Teikiamos medžiagos nepakeičiamos kokybiškomis, Rangovas nedelsiant, bet ne vėliau kaip per 24 val., nuo Teikiamų medžiagų priėmimo – perdavimo momento informuoja Užsakovą Sutarties SD nurodytu adresu apie Teikiamų medžiagų negavimą bei trūkumus.
   10. Sutarties vykdymo metu Užsakovas gali teikti Teikiamas medžiagas ir įrenginius nurodytus Sutarties SD priede (nepriklausomai, koks gamintojas ar markė yra nurodyta šiame priede) Rangovui, tačiau Teikiamos medžiagos ir įrenginiai privalo atitikti Užsakovo techninius reikalavimus.
   11. Medžiagų transportavimo iš Užsakovo sandėlio išlaidos tenka Rangovui.
2. **APMOKĖJIMO UŽ DARBUS TVARKA IR TERMINAI**
   1. Užsakovas Rangovui už faktiškai, tinkamai ir kokybiškai atliktus Darbus (pagal pasirašytus Aktus), apmokės per 30 (trisdešimt) kalendorinių dienų nuo Sąskaitos gavimo dienos.
   2. Rangovas pasirašytus Aktus pateikia Sutarties SD nurodytais adresais. Rangovas Sąskaitas turi pateikti naudodamasis elektronine paslauga „E. sąskaita“ (elektroninės paslaugos „E. sąskaita“ svetainė pasiekiama adresu ([www.esaskaita.eu](http://www.esaskaita.eu)) PĮ ir kitų teisės aktų nustatyta tvarka.
   3. Rangovas Sąskaitoje ir Aktuose privalo nurodyti Sutarties datą, numerį, investicinio projekto numerį, atliktų Darbų Įkainius, Rangovo tiekiamų Perkamų medžiagų įkainius ir Užsakovo Teikiamas medžiagas, išskiriant sunaudotų medžiagų kiekį ir kainą.
   4. Jeigu Rangovo Darbų atlikimo faktinės išlaidos yra mažesnės už Darbų kainą, nurodytą Sutarties SD, Užsakovas neįsipareigoja sumokėti Rangovui Sutartyje nustatytos Darbų kainos, t. y., galutinė Rangovui mokama kaina už faktiškai atliktus Darbus gali būti mažesnė už Darbų kainą, nurodytą Sutarties SD.
   5. Jei Rangovui pagal šią Sutartį yra priskaičiuotos netesybos arba nuostolių atlyginimas, Užsakovo už Darbus mokėtina suma mažinama priskaičiuotų netesybų bei nuostolių suma, taip pat Užsakovas turi teisę priskaičiuotas netesybas bei nuostolių sumą išskaičiuoti iš bet kokių kitų Rangovui atliekamų mokėjimų pagal šią Sutartį, kitas sutartis ar įsipareigojimus.
   6. Užsakovas turi teisę sulaikyti apmokėjimą, jei:
      1. po Akto pasirašymo dienos paaiškėja atliktų Darbų trūkumai, kurių nebuvo įmanoma pastebėti Darbų priėmimo – perdavimo metu;
      2. Akto pasirašymo ir/ar objekto techninio įvertinimo akto pasirašymo dienos paaiškėja, kad Užsakovui dėl Rangovo kaltės padaryti nuostoliai (pvz., sugadinta įranga, pažeistos komunikacijos, tinklai ir pan.);
      3. Rangovas nevykdo kitų savo įsipareigojimų pagal šią Sutartį.
   7. Vadovaujantis Sutarties nuostatomis apskaičiuotus delspinigius, baudas ir nuostolius dėl Rangovo sutartinių įsipareigojimų nevykdymo Užsakovas turi teisę įskaityti, atitinkamai sumažindamas bet kokias Užsakovo Rangovui priklausančias mokėti sumas. Įskaitymas atliekamas pranešant (pareiškiant) apie tai Rangovui.
   8. Visi mokėjimai ir atsiskaitymai pagal Sutartį vykdomi Lietuvos Respublikos nacionaline valiuta.
3. **ŠALIŲ TEISĖS IR PAREIGOS**
   1. Užsakovo teisės:
      1. Rangovui kartu su Sutartimi pateikti (pagal situaciją):
         1. Vartotojų kontaktinius duomenis ir schemą su numatoma dujotiekio vieta;
         2. projektavimo techninę užduotį ir schemą su numatoma dujotiekio vieta;
         3. Vartotojo žemės sklypo planą su x, y koordinatėmis;
         4. Vartotojo žemės sklypo nuosavybės pažymėjimą (jei reikalinga);
      2. vykdyti, gerbūvio atstatymo ir statybos darbų kokybės kontrolę per Garantinį terminą;
      3. vienašališkai keisti Klientų aptarnavimo standartą;
      4. atlikti pastatytų dujotiekių prijungimą prie veikiančio dujotiekio (pagal situaciją), išskyrus atvejus, kai Užsakovas, Rangovui vykdant Sutartį, prijungimo darbus prie veikiančio PE ar PL dujotiekio numato atlikti Rangovui. Tokiu atveju Rangovas atlieka žemės kasimo darbus, sukomplektuoja ir pateikia Užsakovui medžiagas, reikalingas pastatytų dujotiekių prijungimui prie veikiančio dujotiekio.
   2. Užsakovo pareigos:
      1. iš Rangovo gavęs statybą leidžiantį dokumentą (kai jis reikalingas) ir Rangovo civilinės atsakomybės privalomąjį draudimą skirstomiesiems dujotiekiams (kai jis reikalingas), per 1 (vieną) darbo dieną išduoti aktą – leidimą statybos darbams vykdyti;
      2. iš Rangovo gavęs savivaldybės patvirtintą Projektą, per 1 (vieną) darbo dieną išduoti aktą – leidimą statybos darbams vykdyti;
      3. vykdyti statybos darbų techninę priežiūrą, Sutarties įgyvendinimo ir projekto vykdymo kontrolę;
      4. gavęs Sutarties BD 11.4.43 punkte numatytą Rangovo pranešimą, per 10 (dešimt) darbo dienų arba per kitą Šalių sutartą protingą terminą pakeisti techninius dokumentus arba nurodymus dėl Darbų atlikimo būdo;
      5. tinkamai vykdyti kitus sutartinius įsipareigojimus;
      6. priimti iš Rangovo atliktus Darbus ir laiku už juos atsiskaityti pagal Sutartyje nurodytą mokėjimo tvarką.
   3. Rangovo teisės:
      1. įrengti laikinus statinius, kurie reikalingi Darbams atlikti ir Darbų atlikimui reikalingoms Teikiamoms medžiagoms ir Perkamoms medžiagoms saugoti;
      2. priimti ir saugoti iš Užsakovo ir / ar jo išrinkto Pardavėjo įsigytas Darbams atlikti reikalingas Teikiamas medžiagas.
   4. Rangovo pareigos:
      1. vykdant Darbus, laikytis visų atitinkamų Lietuvos Respublikos įstatymų ir kitų teisės aktų reikalavimų, statybos reglamentų reikalavimų bei Projekto sąlygų;
      2. Sutartyje nustatytu laiku atlikti ir perduoti Užsakovui užbaigtus Sutarties SD priede nurodytus Darbus ir ištaisyti trūkumus, nustatytus Darbų priėmimo – perdavimo metu ir / ar per Garantinį terminą;
      3. apsirūpinti reikiamomis medžiagomis, gaminiais, įrenginiais ir mechanizmais, kurie reikalingi Darbų atlikimui pagal projektą (išskyrus Teikiamas medžiagas, kurias pateikia Užsakovas);
      4. užtikrinti, kad visos Rangovo naudojamos Perkamos medžiagos, gaminiai ir įrenginiai atitiktų Lietuvos Respublikoje ir Europos Sąjungoje galiojančių teisės aktų reikalavimus (turėtų atitikties sertifikatus ar kokybės pažymėjimus);
      5. atliekant projektavimo ir statybos darbus vadovautis Skirstomųjų dujotiekių įrengimo taisyklėmis, Lietuvos Respublikos statybos įstatymo nuostatomis, statybos techninių dokumentų, kitų Lietuvos Respublikos galiojančių teisės aktų reikalavimais bei šios Sutarties sąlygomis;
      6. suprojektuoti ir pastatyti dujotiekius bei įrenginius pagal Sutarties SD priedą, vadovaujantis techniniais rodikliais, nurodytais objektų projektavimo techninėse užduotyse bei pridedamose schemose;
      7. Užsakovo vardu ir savo lėšomis parengti projektinę dokumentaciją, įsigyti topografinę nuotrauką bei visus kitus dokumentus, reikalingus Projektui parengimui ir/arba statybą leidžiančio dokumento gavimui (kai jis reikalingas), juos pateikti ir suderinti su valstybės ir savivaldybės kompetentingomis institucijomis, pateikti juos Užsakovui (jei pagal galiojančius teisės aktus būtina rengti Projektą bei atlikti kitus su tuo susijusius veiksmus);
      8. atliekant projektavimo darbus, dujotiekio NDAĮ/ NDSRĮ/ NDSRAĮ įrengimo vietą ant sklypo ribos suderinti su gamtinių dujų Vartotoju, jam pasirašant ant rengiamo Projekto brėžinių;
      9. Projektą derinti nustatyta tvarka ir papildomai su Užsakovu;
      10. keisti Užsakovo patvirtintus projektinius sprendimus tik gavus Užsakovo rašytinį sutikimą;
      11. parengti Projektą (2 egzempliorius) ir Projekto kompiuterinę laikmeną (1 egzempliorius), naudojant ne senesnį kaip 1 (vienerių) metų topografinį planą ir pristatyti Užsakovui tvirtinimui Sutarties SD nurodytu adresu;
      12. parengtą Projektą suderinti statybos techninių dokumentų nustatyta tvarka, atsižvelgiant į valstybės institucijų, žemės, požeminių inžinerinių sistemų ir susisiekimo komunikacijų savininkų (naudotojų) interesus;
      13. gauti visų privačių žemės sklypų savininkų, kurių žemės sklypuose bus statomas dujotiekis, suderinimus, organizuoti servituto sutartims sudaryti reikalingų brėžinių parengimą bei Projekto Darbų įgyvendinimui reikalingų servituto sutarčių sudarymą:
          1. gauti žemės sklypų savininkų pritarimą parengtiems servituto nustatymo dokumentams;
          2. parengtą Projektą ir servituto sutartims sudaryti reikalingus brėžinius dėl servitutų nustatymo žemės sklypams pateikti Užsakovui peržiūrai. Užsakovui peržiūrėjus ir pasirašius dokumentus, Rangovas kreipiasi į notarą dėl servituto sutarčių tvirtinimo. Apie notaro pasiūlytą servituto sutarties tvirtinimo datą ir laiką Rangovas informuoja Užsakovą ir žemės sklypų savininkus;
          3. Užsakovo skirstymo vamzdynų ir bet kokių kitų įrenginių, būtinų gamtinėms dujoms skirstyti įrengimui, eksploatavimui, aptarnavimui, remontui, rekonstravimui, modernizavimui bei naudojimui užtikrinti atitinkamoms žemės sklypų ar kitų nekilnojamųjų daiktų dalims (dujotiekio (įrenginių) apsaugos ir aptarnavimo zonų ribose), kuriose bus įrengti ir aptarnaujami šie dujotiekiai (įrenginiai), Užsakovo naudai turi būti nustatytas neatlygintinas neterminuotas servitutas, o tuo atveju, kai žemės sklypo, kuris nėra suformuotas ir įregistruotas kaip turtinis vienetas, ar kito nekilnojamojo daikto savininkas yra valstybė ar savivaldybė turi būti gautas ir Užsakovui pateiktas raštiškas žemės (statinio) savininko arba jo įgalioto atstovo sutikimas dujotiekiui (įrenginiams) įrengti;
      14. per 2 (dvi) darbo dienas nuo Sutarties pasirašymo, raštu pranešti Užsakovui darbų vadovų pavardes, kontaktinius duomenis;
      15. užtikrinti, kad Sutarties sudarymo momentu ir visą jos galiojimo laikotarpį Rangovo darbuotojai turėtų reikiamą kvalifikaciją ir patirtį, reikalingą Darbams atlikti;
      16. nustačius dujotiekio trasą ne per valstybinę žemę, iki projektavimo darbų pradžios suderinti (sutartimi arba sutikimu) su žemės savininku (-ais) dėl pasinaudojimo žeme dujų skirstymo sistemų statybos metu;
      17. tuo atveju, jei Projekto sprendiniai gali įtakoti ar įtakoja trečiųjų asmenų interesus, Rangovas turi gauti visus būtinus suinteresuotų asmenų sutikimus tokiems sprendiniams įgyvendinti;
      18. atsakyti ir padengti nuostolius trečiosioms šalims, jei pažeistos jų teisės ar interesai dėl Rangovo ar Subrangovų kaltės bei atlyginti Užsakovui visus nuostolius, kuriuos Užsakovas patyrė dėl Rangovo netinkamai vykdomų sutartinių įsipareigojimų (įskaitant, bet neatsiribojant, Sutartyje nurodytų terminų praleidimą);
      19. gavus Užsakovo įgaliojimą per 2 (dvi) darbo dienas pateikti prašymą į savivaldybę dėl statybą leidžiančio dokumento. Nesuteikus įgaliojimo Rangovui, prašymą į savivaldybę dėl statybą leidžiančio dokumento pateikia Užsakovas;
      20. sumokėti mokestį Valstybinei mokesčių inspekcijai už statybą leidžiantį dokumentą;
      21. suteikti Užsakovo atstovams, darbų techniniams prižiūrėtojams ir projekto vykdymo priežiūros atstovams galimybę turėti pilną priėjimą prie visų statybvietės dalių, leisti tirti, tikrinti, matuoti ir testuoti medžiagas ir Darbo kokybę ir tikrinti Darbų vykdymo eigą;
      22. užsakyti ir apmokėti topografinės medžiagos parengimą, kurioje turi būti pažymėtos sklypų ribos ir situacijos schema su esamomis skirstomojo dujotiekio sistemomis;
      23. informuoti raštiškai Užsakovo atstovą apie objekto numatomą statybos pradžią ir statinio specialiųjų statybos darbų vadovą prieš 3 (tris) kalendorines dienas. Pavėlavus Rangovas privalo kompensuoti išlaidas Užsakovui dėl pavėluoto duomenų pateikimo apie numatomą statybos pradžią bei statinio statybos darbų vadovą per Lietuvos Respublikos statybos leidimų ir statybos valstybinės priežiūros informacinę sistemą „Infostatyba“ arba raštu Valstybinei teritorijų planavimo ir statybos inspekcijai prie Aplinkos ministerijos;
      24. visiškai atsakyti už Subrangovų veiklą;
      25. gavus statybą leidžiantį dokumentą (jei reikalinga), šio dokumento originalą bei vieną patvirtintą projekto egzempliorių per 2 (dvi) darbo dienas pateikti Užsakovo atstovui;
      26. gauti leidimą žemės kasimo darbams (jei reikalinga);
      27. atliekant Darbus laikytis visų Lietuvos Respublikoje galiojančių aplinkosaugos, gaisrinės saugos ir saugos darbe teisės aktų reikalavimų; tinkamai instruktuoti savo darbuotojus (čia ir toliau Sutartyje Rangovo darbuotojais laikomi ir Rangovo laikinieji darbuotojai) šiais klausimais; užtikrinti visų asmenų, kurie turi teisę būti Rangovo veiklos teritorijoje, saugą darbe; reikalui esant tinkamai aptverti, apšviesti, saugoti ir stebėti atliekamus Darbus taip, kad jo veiklos teritorijoje nekiltų grėsmė Rangovo, Užsakovo darbuotojams ir tretiesiems asmenims bei jų turtui; atsiradus bet kokiam pažeidimui šiuo klausimu, nedelsiant informuoti apie tai Užsakovą ir atitinkamas institucijas. Visiškai atsakyti už šių reikalavimų vykdymą;
      28. įvadinę spintelę (NDAĮ, NDSRĮ, NDSRAĮ) 1-2 apskaitos prietaisams montuoti (arba keisti) pagal Užsakovo pateiktą montavimo schemą. Kitas įvadines spinteles montuoti vadovaujantis Skirstomųjų dujotiekių įrengimo taisyklėmis;
      29. atlikti žemės kasimo Darbus, sukomplektuoti ir pateikti Užsakovui medžiagas, reikalingas pastatyto dujotiekio prijungimui prie veikiančio dujotiekio;
      30. Užsakovui pageidaujant, atlikti pastatyto dujotiekio prijungimo prie veikiančio PE ar PL dujotiekio darbus;
      31. atliekant pastatyto dujotiekio prijungimo prie veikiančio PE ar PL dujotiekio darbus, kai reikalingas dujų skirstymo nutraukimas esamiems Vartotojams, dujų skirstymas esamiems Vartotojams turi būti nutrauktas ne ilgiau, kai nurodyta Užsakovo reikalavimuose (SD priedas);
      32. jei reikia, užsakyti ir apmokėti už melioracijos sistemų atstatymą ir Užsakovui priduoti kiekvieną dujotiekio susikirtimą su naujai sumontuotu drenažu, neužpylus grunto ir pateikti Sąskaitą už suteiktas paslaugas, kurioje nurodytas objekto adresas;
      33. Užsakovui pateikti kontrolinę - geodezinę nuotrauką prieš 15 (penkiolika) darbo dienų iki statybos užbaigimo dienos;
      34. jei reikia, užsakyti ir apmokėti archeologinius žvalgomuosius ar detaliuosius tyrinėjimus ir Užsakovui pateikti archeologinių žvalgomųjų ar detaliųjų tyrimų ataskaitą, Sąskaitą ir sutartis su archeologinės priežiūros vykdytoju;
      35. organizuoti statybos užbaigimo procedūras, parengti deklaraciją apie statybos užbaigimą arba prašymą Valstybinei teritorijų planavimo ir statybos inspekcijai prie Aplinkos ministerijos statybos užbaigimo akto išdavimui;
      36. Užsakovui pageidaujant ir gavus Užsakovo įgaliojimą užsakyti objekto kadastrinių matavimų bylos parengimą;
      37. pastačius dujotiekį įregistruoti specialias žemės naudojimo sąlygas, kitus žemės naudojimo apribojimus, servitutus (kai reikalinga);
      38. užtikrinti saugos darbe, gaisrinės saugos ir aplinkos reikalavimų laikymąsi bei darbo higienines sąlygas statybvietėje;
      39. informuoti Užsakovą apie Darbų atlikimo eigą ne rečiau kaip kas 5 (penkias) darbo dienas, pateikiant jam išsamias ataskaitas apie Darbų atlikimo eigą (įskaitant, bet neapsiribojant, išsamius pranešimus apie esamą Darbų stadiją, numatomus Darbų užbaigimo terminus, aplinkybes, galinčias įtakoti Darbų ar jų dalies užbaigimo terminus ir kt.). Rangovas privalo teikti informaciją pagal su Užsakovu suderintą formą arba per Užsakovo nurodytą informacinę sistemą;
      40. naudoti statybos aikštelę (objektą) tik pagal tiesioginę paskirtį;
      41. saugoti atliktų Darbų rezultatą ir likusias nuo Darbų medžiagas bei įrenginius nuo sugadinimo ir vagystės, taip pat nuo meteorologinių sąlygų daromos žalos iki atliktų Darbų perdavimo Užsakovui;
      42. prieš Darbų, dėl kurių Vartotojams bus apribotas ar nutrauktas dujų skirstymas, pradžią (ne vėliau kaip prieš 15 (penkiolika) kalendorinių dienų iki Darbų pradžios (juridiniai asmenys) ir ne vėliau kaip prieš 5 (penkias) kalendorines dienas iki Darbų pradžios (fiziniai asmenys), raštu suderinus skelbimo tekstą su Užsakovu (Sutarties SD priede), skelbti informaciją apie dujų tiekimo nutraukimo ar apribojimo trukmę Darbų vykdymo vietose (pvz., daugiabučių namų laiptinių skelbimų lentose, kaimuose prie parduotuvių esančiose skelbimų lentose ir pan.);
      43. įspėti Užsakovą ir, kol gaus nurodymus, sustabdyti Darbus, kai Užsakovo pateiktos medžiagos, įrenginiai, kitas turtas ar dokumentai yra netinkami ir (arba) Užsakovo pateiktų nurodymų dėl Darbų vykdymo laikymąsis sudaro grėsmę Darbų tinkamumui, tvirtumui ar saugumui;
      44. teisės aktuose nustatytais atvejais gauti žemės savininkų, nuomininkų, žemės naudotojų ir valstybinių institucijų sutikimus, o Užsakovo nurodytoms sutartims su žemės savininkais ar naudotojais sudaryti, kai numatoma Darbus atlikti ir/ar statybvietę įrengti ne Užsakovui priklausančiame žemės sklype, jei dėl šių dokumentų gavimo Rangovas patiria išlaidas, šios išlaidos Užsakovo atskirai nekompensuojamos;
      45. gauti žemės savininkų, nuomininkų, žemės naudotojų ir valstybinių institucijų sutikimus, suteikiančius teisę įrengti tinklus valstybinėje ir/ar privačioje žemėje (Nacionalinės žemės tarnybos sutikimai, servitutų nustatymo sutartys su servituto zonų brėžiniais, pareiškimai dėl žemės naudojimo sąlygų ir kt.), organizuoti sutarčių dėl servitutų, specialiųjų žemės naudojimo sąlygų nustatymo, sudarymą;
      46. baigus Darbus sutvarkyti statybvietėje aplinką, gerbūvio, šaligatvių, važiuojamosios dalies dangas atstatyti į esamą padėtį. Darbų vykdymo eigoje visas atsirandančias šiukšles išvežti į sąvartyną. Jeigu šio reikalavimo Rangovas nevykdo, Užsakovas, įspėjęs raštu Rangovą, samdo savo nuožiūra įmonę, išvežančią šiukšles, ir jas išveža Rangovo sąskaita;
      47. atlikti dujotiekio bandymus (stiprumo, sandarumo), išvalymo ir nusausinimo darbus;
      48. nekokybiškai atliktus Darbus perdaryti savo sąskaita per Užsakovo raštiškai nurodytą terminą;
      49. priduoti Sutartyje numatytus Darbus Užsakovui, statinių statybos užbaigimo dokumentus įforminant pagal Lietuvos Respublikos teisės aktų nustatytą tvarką ir reikalavimus;
      50. atlikti Darbus vadovaujantis Įkainių lentelėje (Sutarties SD priedas) nurodytais Įkainiais. Darbams ir medžiagoms taikomi Įkainiai pagal bendrą objekto ilgį ir visus objekte naudojamus diametrus;
      51. išlaidas už leidimą žemės kasimo darbams, trasos nužymėjimą, telekomunikacijų trasų rodymą, VEI pažymą, archeologinius tyrinėjimus, melioracijos sistemų atstatymą, kelių ženklų pastatymą (nurodytose išlaidose negali būti įtrauktas Rangovo pelnas), statybinio laužo išvežimą patvirtinti dokumentais, pateikiant juos Užsakovui kartu su Aktais, priešingu atveju bus laikoma, kad numatytos išlaidos nebuvo patirtos ir už jas nebus apmokama. Šias patirtas išlaidas pagal Sąskaitą (išskyrus statybinio laužo išvežimą, už kurį bus apmokama pagal pateiktą įkainį ir Sąskaitoje bei atliekų išvežimo akte nurodytą kiekį), bet ne daugiau nei pateikta Įkainių lentelėse (jeigu įkainiai numatyti) (SD priedas) kompensuos Užsakovas;
      52. įgyvendinti kitus su objekto užbaigimu susijusius Darbus, kurie nėra numatyti Projekte ir kuriuos reikalinga atlikti, siekiant užbaigti statybą;
      53. apsirūpinti visais statybos darbų vykdymui reikalingais dokumentais ir leidimais;
      54. gavus Užsakovo įgaliojimą, vykdyti statybos darbų užbaigimo procedūras;
      55. nedelsiant informuoti Užsakovą apie įvykusius nelaimingus atsitikimus ar avarijas;
      56. tinkamai vykdyti kitus Sutartyje nurodytus įsipareigojimus.
4. **ŠALIŲ PATVIRTINIMAI, PAREIŠKIMAI IR GARANTIJOS** 
   1. Šalys pareiškia ir garantuoja, kad jos ir jų tinkamai įgalioti asmenys, pasirašantys Sutartį, turi teisę sudaryti Sutartį bei prisiimti Sutartyje numatytus įsipareigojimus.
   2. Rangovas patvirtina, kad Darbus atliks darbuotojai, turintys tinkamą Darbams atlikti kvalifikaciją, t. y., turintys atitinkamus atestatus, suteikiančius teisę atlikti Darbus bei įrangos gamintojų išduotus sertifikatus, patvirtinančius, kad darbuotojai yra išmokyti dirbti su Darbams naudojama gamintojo įranga.
   3. Pasirašydamas šią Sutartį Rangovas patvirtina, kad prisiima visišką atsakomybę dėl savo pasitelktų Sutarties vykdymui darbuotojų ar laikinųjų darbuotojų veiksmų bei dėl Sutarties vykdymui pasitelktų darbuotojų ar laikinųjų darbuotojų veiksmų kilus žalai įsipareigoja visiškai atlyginti nuostolius.
   4. Pasirašydamas Sutartį Rangovas suteikia Užsakovui teisę iš Rangovo gautus Darbų rezultatus naudoti savo nuožiūra, perduoti tretiesiems asmenims, taip pat skelbti Darbų rezultato duomenis be atskiro Rangovo sutikimo.
   5. Pasirašydamas Sutartį Rangovas garantuoja, kad Sutarties vykdymui Rangovas nesudarys darbo, rangos ar kitokių sutarčių su Užsakovo darbuotojais, taip pat bet kokiais kitais pagrindais nepasitelks Užsakovo darbuotojų Sutarties vykdymui. Šio punkto pažeidimas laikomas esminiu Sutarties pažeidimu ir Užsakovas turi teisę Sutartyje nustatyta tvarka vienašališkai nutraukti šią Sutartį apie tai įspėjęs Rangovą raštu prieš 5 (penkias) dienas.
   6. Rangovas užtikrina, kad jo vykdoma veikla yra teisėta ir neprieštaraus jokioms teisės normoms. Jei Užsakovui bet kurios valstybinės / savivaldos institucijos ar bet kurie tretieji asmenys pareikš pretenzijas ir / ar ieškinius arba jei Užsakovas patirs bet kokias kitas neigiamas pasekmes dėl to, kad Rangovo vykdoma veikla yra neteisėta ir / arba prieštarauja teisės normoms, Rangovas įsipareigoja visiškai atlyginti dėl to padarytą žalą Užsakovui, taip pat, bet neapsiribojant, už žalą Užsakovo vardui, prekiniam ženklui, reputacijai, bei sumokėti valstybinėms / savivaldos institucijoms ir / ar kitiems tretiesiems asmenims mokėtinas baudas ir / ar priteistas sumas, ir / arba kompensuoti Užsakovui jo sumokėtas baudas, kurias paskirs valstybinės / savivaldos institucijos dėl Rangovo vykdomos veiklos.
   7. Rangovas patvirtina ir garantuoja, kad atliktiems Darbams tretieji asmenys neturi jokių teisių ar pretenzijų, taip pat, kad Darbai neareštuoti ir kad jie nėra teisminio ginčo objektas. Rangovas taip pat patvirtina ir garantuoja, kad nėra jokių viešosios teisės pažeidimų ar apribojimų, kurie galėtų turėti įtakos Užsakovo nuosavybės teisei į perduodamus Darbus. Rangovui pažeidus šio punkto reikalavimus, Užsakovas turi teisę reikalauti sumažinti Sutarties kainą, sustabdyti mokėjimus Rangovui pagal šią Sutartį ir/arba nutraukti Sutartį dėl Rangovo kaltės. Rangovas sutinka, kad netinkama Darbų kokybė gali būti bet kokių mokėjimų nutraukimo ir/ar sustabdymo priežastimi. Trūkumai užfiksuojami priėmimo – perdavimo aktuose arba Užsakovo rašytiniais nurodymais.
5. **SUTARTIES ĮVYKDYMO UŽTIKRINIMAS** 
   1. Šios Sutarties BD nuostatos taikomos tuomet, jei Sutarties SD numatyta, kad tinkamam Sutarties įvykdymui užtikrinti Rangovas turi pateikti Sutarties garantą (Sutarties įvykdymo užtikrinimą).
   2. Jeigu Sutarties SD numatyta, kad Užsakovas Sutarties tinkamam įvykdymui užtikrinti reikalauja pateikti Sutarties garantą, Rangovas ne vėliau kaip per 10 (dešimt) kalendorinių dienų nuo Sutarties pasirašymo dienos turi pateikti Užsakovui Sutarties SD nurodyto dydžio Sutarties garantą bei visus jį lydinčius dokumentus (originalus), kuris turi galioti ne trumpiau, negu galioja Sutartis. Tuo atveju, jei Sutarties galiojimo laikotarpiu gali pasibaigti Sutarties garanto galiojimo terminas, Rangovas privalo Užsakovui ne vėliau kaip likus 5 (penkioms) darbo dienoms iki garanto galiojimo pabaigos pateikti naują Sutarties garantą arba pratęsti esamą ne trumpesniam kaip 6 (šešių) mėnesių laikotarpiui. Visais atvejais Sutarties garantas turi galioti nepertraukiamai visą Sutarties galiojimo laikotarpį.
   3. Tais atvejais, kai likus ne trumpiau nei 2 (dviem) darbo dienom iki Sutarties garanto galiojimo termino pasibaigimo Rangovas vis dar nepateikia naujo arba nepratęsia esamo Sutarties garanto Sutarties BD 13.2. punkte nurodytam terminui, Užsakovas pasilieka teisę pasinaudoti galiojančiu Sutarties garantu.
   4. Sutarties garantas, jeigu kitaip nenumatyta Sutarties SD, turi būti pateiktas Šalių tarpusavio atsiskaitymams naudojama valiuta.
   5. Sutartis, jei kitaip nenumatyta Sutarties SD, turi būti užtikrinama pagal nustatytą tvarką ir patvirtintas taisykles banko išduota besąlygine neatšaukiama garantija arba draudimo bendrovių besąlyginiu ir neatšaukiamu laidavimo draudimo raštu pagal nustatytą tvarką ir patvirtintas taisykles.
   6. Jeigu Sutarties įvykdymo užtikrinimui yra pateikiama banko garantija, Sutartis turi būti užtikrinama Lietuvos Respublikoje ar kitoje Europos Sąjungos valstybėje narėje ar Europos Ekonominės Erdvės valstybėje registruoto banko, arba kito tarptautinio banko, turinčio ne žemesnį nei A- (A minus) pagal „Fitch Ratings“ agentūrą (arba „Standard&Poor’s“ arba „Moody’s“ reitingo agentūrų atitikmenį) ilgalaikio skolinimosi reitingą, pagal nustatytą tvarką ir patvirtintas taisykles išduota besąlygine neatšaukiama garantija. Reitingą turi atitikti bankas, kuris išdavė garantiją, arba bendrovių grupė, kuriai jis priklauso.
   7. Jeigu Sutarties įvykdymo užtikrinimui yra pateikiamas draudimo bendrovės raštas, toks raštas turi būti išduotas draudimo bendrovės, kuriai suteiktas tarptautinės reitingų agentūros patvirtintas investicinio lygio reitingas yra ne mažesnis už vieną iš išvardytų: BBB pagal agentūros „Standard&Poor’s“; BBB pagal agentūros „Fitch IBCA“; Baa2 pagal agentūros „Moody’s“; B++ agentūros „A.M. Best“. Jeigu draudimo įmonė nėra reitinguota, tai ji bus laikoma priimtina tuo atveju, kai aukščiau minėti reitingai yra suteikti draudimo įmonės pagrindiniam akcininkui, kuriam priklauso ne mažiau kaip 50 proc. draudimo įmonės akcijų.
   8. Sutarties garante turi būti nurodyta, kad Sutarties garanto davėjas besąlygiškai ir neatšaukiamai įsipareigoja sumokėti Užsakovui ne didesnę nei Sutarties garante nurodytą sumą per 7 (septynias) darbo dienas nuo pirmo raštiško Užsakovo pranešimo Sutarties garanto davėjui apie Rangovo Sutartyje nustatytų prievolių pažeidimą, dalinį ar visišką jų nevykdymą ar netinkamą vykdymą. Sutarties garanto davėjas neturi teisės reikalauti, kad Užsakovas pagrįstų savo reikalavimą. Užsakovas pranešime Sutarties garanto davėjui nurodys, kad Sutarties garanto suma jam priklauso dėl to, kad Rangovas dalinai ar visiškai neįvykdė Sutarties sąlygų ar kitaip pažeidė Sutartį. Užsakovas neįsipareigoja įrodyti realiai patirtų nuostolių ir Rangovas pasirašydamas Sutartį ir pateikdamas Sutarties garantą patvirtina, kad Sutarties garanto suma laikytina minimaliais neįrodinėjamais Užsakovo nuostoliais.
   9. Rangovui per Sutarties BD 13.2. punkte nurodytą terminą nepateikus Sutarties garanto, Užsakovas turi teisę vienašališkai be išankstinio įspėjimo termino nutraukti šią Sutartį, neatlygindamas Rangovui jo patirtų nuostolių dėl vienašališko Sutarties nutraukimo. Jei pagal Sutarties SD nuostatas Sutartis įsigalioja nuo to momento, kai Rangovas pateikia Užsakovui Sutarties garantą, ši Sutarties nuostata dėl Sutarties nutraukimo netaikoma ir laikoma, kad Rangovas atsisakė sudaryti Sutartį.
   10. Užsakovas grąžina Rangovui Sutarties garantą (jei buvo pateiktas popierinis originalas) ne vėliau kaip per 10 (dešimt) kalendorinių dienų nuo Rangovo šia Sutartimi prisiimtų įsipareigojimų įvykdymo dienos ir Rangovo prašymo gavimo.
6. **SUBRANGOVAI, JUNGTINĖ VEIKLA IR JŲ KEITIMO TVARKA**
   1. Subrangovai gali vykdyti tik tuos Darbus, kuriuos Rangovas pasiūlyme Pirkimui numatė perduoti Subrangovams, ir, kurie (Darbai) nurodyti Sutarties SD.
   2. Jei Sutarties SD nenumatyta, kokiems Darbams Rangovas ketina pasitelkti Subrangovus, Rangovui draudžiama Sutarties vykdymui pasitelkti Subrangovus.
   3. Darbus, kuriuos Rangovas pasiūlyme Pirkimui numatė perduoti Subrangovams gali vykdyti tie Subrangovai, kuriuos Rangovas iš anksto nurodė teikdamas pasiūlymą Pirkimui, tie Subrangovai, apie kuriuos Rangovas Užsakovui pranešė iki Sutarties vykdymo pradžios bei tie Subrangovai, kuriuos Rangovas Darbams vykdyti pasitelks Sutarties galiojimo metu.
   4. Subrangovo keitimas ar naujo Subrangovo pasitelkimas galimas tik tiems Darbams, kuriuos Rangovas Pasiūlyme numatė jiems perduoti, ir, kurie nurodyti Sutarties SD.
   5. Subrangovų keitimas ar naujų Subrangovų pasitelkimas galimas tik tuomet, kai Rangovas Užsakovui pateikia prašymą dėl Subrangovo, kuris nurodytas Sutartyje, keitimo ar naujo Subrangovo pasitelkimo, naujo Subrangovo atitiktį Pirkimo dokumentuose nustatytiems kvalifikaciniams reikalavimams pagrindžiančius dokumentus (jei Pirkimo dokumentuose Subrangovams buvo keliami kvalifikaciniai reikalavimai) bei gauna raštišką Užsakovo sutikimą dėl pasirinkto Subrangovo pakeitimo ar naujo Subrangovo pasitelkimo. Kartu su nurodytais dokumentais, Rangovas Užsakovui taip pat turi pateikti rašytinio pranešimo, pateikto Subrangovui, nurodytam Sutartyje, kuriuo jis informuojamas apie jo pakeitimo faktą ir numatomą pakeitimo datą, kopiją. Siekiant išvengti bet kokių abejonių, Šalys susitaria, kad Šalims įvykdžius visas šiame punkte nurodytas sąlygas atskiras susitarimas dėl Sutarties pakeitimo nebus sudaromas, o Šalių viena kitai pateikti šiame punkte nurodyti dokumentai yra laikomi neatskiriama Sutarties dalimi.
   6. Tuo atveju, kai Rangovo norimas pasitelkti Subrangovas neatitinka Pirkimo dokumentuose Subrangovams keltų kvalifikacinių reikalavimų, Rangovas įsipareigoja pakeisti kvalifikacinių reikalavimų neatitinkantį Subrangovą kitu per 5 (penkias) darbo dienas nuo Užsakovo pranešimo apie Subrangovo neatitikimą kvalifikaciniams reikalavimams gavimo dienos.
   7. Rangovas privalo užtikrinti, kad Sutarties sudarymo momentu ir visą jos galiojimo laikotarpį Darbus atliekantys ir Sutartį vykdantys Subrangovai turėtų reikiamą kvalifikaciją ir patirtį, būtinas tinkamam Sutarties vykdymui. Už Subrangovų atliekamų Darbų kokybę ir darbų saugos reikalavimų laikymąsi Užsakovui atsako Rangovas.
   8. Jei Rangovas pakeičia esamą arba pasitelkia (pasamdo, įdarbina, leidžia atlikti darbus pagal Sutartį ar kita) naują Subrangovą negavęs Užsakovo raštiško sutikimo vadovaujantis Sutarties BD 14.5. punktu arba Darbus pagal Sutartį vykdo Subrangovai, kurių kvalifikacija neatitinka teisės aktuose nustatytų tokio pobūdžio darbams keliamų kvalifikacijos reikalavimų, Rangovas, Užsakovui pareikalavus, privalo sumokėti 10 000,00 EUR (dešimties tūkstančių eurų 00 ct) dydžio baudą.
   9. Atsiradus poreikiui keisti jungtinės veiklos sutartyje nurodytus partnerius kitais (jeigu Darbai atliekami pagal jungtinės veiklos sutartį), privalo būti įvykdytos visos žemiau nurodytos sąlygos:
      1. Rangovas Užsakovui pateikia šiuos dokumentus:
         1. pasiliekančio jungtinės veiklos partnerio prašymą dėl jungtinės veiklos partnerio keitimo;
         2. pasitraukiančio jungtinės veiklos partnerio prašymą pasitraukti iš jungtinės veiklos sutarties partnerių ir perduoti visus įsipareigojimus pagal jungtinės veiklos sutartį naujajam / pasiliekančiam jungtinės veiklos partneriui;
         3. naujojo  / pasiliekančio jungtinės veiklos partnerio raštišką sutikimą pakeisti pasitraukiantį jungtinės veiklos partnerį bei prisiimti visus pasitraukiančio jungtinės veiklos partnerio įsipareigojimus pagal jungtinės veiklos sutartį bei naujojo / pasiliekančio jungtinės veiklos partnerio  kvalifikaciją pagrindžiantys dokumentus (jei taikoma).
      2. Rangovas gauna Užsakovo rašytinį sutikimą keisti jungtinės veiklos partnerius;
      3. Rangovas pateikia Užsakovui naujos jungtinės veiklos sutarties ar esamos jungtinės veiklos sutarties pakeitimo kopiją, kurioje pasiliekančiojo jungtinės veiklos partnerio įsipareigojimai išliks tokie patys kaip ir ankstesnėje jungtinės veiklos sutartyje, o naujasis / pasiliekantis jungtinės veiklos partneris perims visus pasitraukiančiojo jungtinės veiklos partnerio įsipareigojimus pagal ankstesnę jungtinės veiklos sutartį.
   10. Galutinio sprendimo teisė dėl jungtinės veiklos partnerio keitimo priklauso Užsakovui. Jei Užsakovas pritaria keitimui, jungtinės veiklos partnerio keitimas įforminamas rašytiniu Šalių susitarimu.
   11. Rangovas neturi teisės pasitelkti šios Sutarties vykdymui (sudaryti darbo, rangos ar kitokių sutarčių) Užsakovo darbuotojų, taip pat bet kokiais kitais pagrindais pasitelkti Užsakovo darbuotojų Sutarties vykdymui.
   12. Tuo atveju, kai Pirkimo dokumentuose numatyta tiesioginio Užsakovo atsiskaitymo su Subrangovais galimybė, Subrangovui išreiškus norą pasinaudoti tiesioginio atsiskaitymo galimybe, tarp Užsakovo, Rangovo bei Subrangovo, laikantis PĮ 96 str. nuostatų, sudaroma trišalė sutartis.
   13. Šio skyriaus nuostatų nesilaikymas yra laikomas esminiu Sutarties pažeidimu.
7. **ŠALIŲ ATSAKOMYBĖ**
   1. Už savo sutartinių įsipareigojimų nevykdymą ar netinkamą vykdymą Šalys atsako šioje Sutartyje ir teisės aktuose nustatyta tvarka.
   2. Rangovas, neatlikęs Darbų per Sutartyje nustatytus terminus, Užsakovui pareikalavus, moka Užsakovui 1000,00 EUR (vieno tūkstančio eurų 00 ct) dydžio delspinigius už kiekvieną uždelstą dieną. Rangovas taip pat įsipareigoja atlyginti dėl Sutarties neįvykdymo sutartu laiku Užsakovo patirtus tiesioginius nuostolius. Jei Užsakovas pareiškia reikalavimą atlyginti patirtus nuostolius, Užsakovo reikalavimas sumažinamas priskaičiuotų delspinigių suma.
   3. Rangovas, nesavalaikiai vykdantis Sutarties BD 11.4.33 punkte numatytus įsipareigojimus, Užsakovui pareikalavus, moka 300,00 EUR (trijų šimtų eurų ct) dydžio baudą už kiekvieną atvejį.
   4. Rangovas, nepašalinęs per Garantinį terminą nustatytų trūkumų Sutarties BD 6.13 punkte nustatyta tvarka, Užsakovui pareikalavus, moka Užsakovui 0,05 procento nuo Bendros Darbų kainos (EUR neįskaitant PVM), bet ne mažiau kaip 3,00 EUR (tris eurus 00 ct) už kiekvieną uždelstą dieną. Rangovas taip pat įsipareigoja atlyginti Užsakovo patirtus tiesioginius nuostolius.
   5. Užsakovas, nesavalaikiai vykdantis Sutarties BD 10.1. punkto numatytus įsipareigojimus, Rangovui pareikalavus, Rangovui moka 0,05 proc. dydžio delspinigius nuo nesumokėtos sumos EUR be PVM už kiekvieną pavėluotą dieną, skaičiuojant iki Sutarties BD 10.1. punkte nurodytų įsipareigojimų įvykdymo dienos. Bet kuriuo atveju, šio punkto pagrindu priskaičiuotų delspinigių suma negali būti didesnė kaip 10 proc. nesumokėtos sumos EUR be PVM.
   6. Vykdant Darbus, kai yra nutrauktas dujų skirstymas Užsakovo Vartotojams, Rangovas turi įvertinti Darbus bei Darbų apimtis ir visus numatytus Darbus atlikti suderintu su Vartotojais dujų skirstymo nutraukimo laiku, įskaitant Darbus ir skirstymo atstatymą. Nespėjus laiku baigti Darbų su Vartotojais suderintu atjungimo laiku arba, jei dėl nuo Rangovo priklausančių priežasčių yra reikalingas pakartotinis dujų skirstymo Vartotojams atjungimas, kai šios Sutarties vykdymo tikslais dujų skirstymas tiems Vartotojams jau buvo atjungtas, Rangovas, Užsakovui pareikalavus, moka 300,00 EUR (trijų šimtų eurų 00 ct) dydžio baudą už kiekvieną atvejį.
   7. Rangovo darbuotojams vykdant Darbus Užsakovo objektuose ir dėl Rangovo darbuotojų veiksmų ar neveikimo, kuriais buvo pažeisti teisės aktų reikalavimai ir/ar iš šios Sutarties kylantys sutartiniai įsipareigojimai, atjungus gamtinių dujų vartotojų dujų įrenginius, kurie neturėjo būti atjungti nuo dujų tinklo, Rangovas Užsakovui moka 1 500,00 EUR (vieno tūkstančio penkių šimtų eurų 00 ct) dydžio baudą. Baudos taikymo faktas nėra laikytinas ginčo objektu – Rangovas neturi teisės reikalauti Užsakovo pagrįsti savo sprendimą taikyti baudą, bauda Sutartyje nustatyta ir taikoma siekiant prevenciškai užkirsti kelią teisės aktų ir/ar sutartinių įsipareigojimų pažeidimams. Šalys patvirtina, kad šiame punkte nurodyta bauda nėra skirta atlyginti Užsakovo patirtus nuostolius – jie atlyginami kituose Sutarties punktuose ir / ar teisės aktuose nustatyta tvarka.
   8. Rangovas savo lėšomis pašalina gedimo ar atsijungimo padarinius, atsiradusius dėl nekokybiškai atliktų Darbų bei atlygina Užsakovo patirtus tiesioginius nuostolius.
   9. Rangovui sumontavus kito tipo ar gamintojo Perkamas medžiagas ir/ar įrenginius nei nurodyta Sutarties SD priede, Rangovas sumoka Užsakovui 150,00 EUR (vieno šimto penkiasdešimties eurų 00 ct) dydžio baudą už kiekvieną atvejį ir įsipareigoja savo lėšomis netinkamas Perkamas medžiagas ir/ar įrenginius pakeisti Sutartyje (Sutarties SD priedas) nurodyto gamintojo Perkamomis medžiagomis ir/ar įrenginiais. Rangovui atsisakius permontuoti netinkamas Perkamas medžiagas ir/ar įrenginius Sutarties SD priede nurodyto gamintojo Perkamomis medžiagomis ir/ar įrenginiais, Užsakovas savo lėšomis keičia netinkamas Perkamas medžiagas ir/ar įrenginius tinkamais, o iš Rangovo turi teisę reikalauti visų nuostolių, susijusių su Perkamų medžiagų ir/ar įrenginių permontavimu, atlyginimo.
   10. Užsakovui pareiškus reikalavimą atlyginti patirtus nuostolius, netesybos įskaitomos į nuostolių atlyginimą.
   11. Vadovaujantis Sutarties nuostatomis apskaičiuotus delspinigius, baudas ir nuostolius dėl Rangovo sutartinių įsipareigojimų nevykdymo Užsakovas turi teisę įskaityti, atitinkamai sumažindamas bet kokias Užsakovo Rangovui priklausančias mokėti sumas. Įskaitymas atliekamas pranešant (pareiškiant) apie tai Rangovui.
   12. Šalys pareiškia, kad šioje Sutartyje nustatytos netesybos yra laikomos teisingomis bei protingo dydžio ir sutinka, kad jos nebūtų mažinamos, nepriklausomai nuo to, ar dalis prievolės yra įvykdyta. Šalys taip pat pripažįsta, kad nustatytų netesybų dydis yra laikomas minimalia neginčijama nukentėjusiosios Šalies patirtų nuostolių suma, kurią kita Šalis turi kompensuoti nukentėjusiajai Šaliai dėl Sutarties pažeidimo (nesilaikymo), nereikalaujant nuostolių dydį patvirtinančių įrodymų.
   13. Rangovui pažeidus Sutarties BD 8.4.4 punkte nurodytą reikalavimą, Rangovas, Užsakovui pareikalavus, moka Užsakovui 10,00 EUR (dešimties eurų 00 ct) dydžio baudą už kiekvieną uždelstą dieną, skaičiuojant nuo Akto pasirašymo dienos. Nuostolių atlyginimas ir netesybų sumokėjimas neatleidžia Šalies nuo Sutarties nuostatų tinkamo vykdymo.
   14. Rangovui už Klientų aptarnavimo standarto nesilaikymą taikoma 100,00 EUR (vieno šimto eurų 00 ct) bauda. Klientų aptarnavimo standarto nesilaikymo faktas fiksuojamas Vartotojui pateikus skundą, Užsakovo darbuotojui nustačius, kad Rangovas nesilaikė Klientų aptarnavimo standarto, Užsakovui gavus anoniminį pranešimą bet kuria forma. Visais atvejais užfiksavus, kad Rangovas nesilaikė šiame punkte nurodytų Klientų aptarnavimo standarto nuostatų, Užsakovo darbuotojas privalo patikrinti aplinkybių tikrumą bei surašyti aktą. Kai fiksuojami keli pažeidimai, bauda sumuojama ir taikoma už kiekvieną pažeidimą.
8. **KONFIDENCIALI INFORMACIJA** 
   1. Šalys susitaria laikyti šią Sutartį (įskaitant visas jos sudedamąsias dalis) ir visą jos pagrindu viena kitai perduodamą informaciją paslaptyje neterminuotai neatsižvelgiant į tai, ar ta informacija pateikiama žodžiu, ar raštu. Šalys susitaria neatskleisti konfidencialios informacijos jokiai trečiajai šaliai be išankstinio raštiško ją pateikusios Šalies sutikimo, išskyrus atvejus, kai tokia informacija turi būti atskleista teisės, finansų ar kitos srities specialistui / patarėjui ar paskolos davėjui. Asmuo, kuriam Šalis atskleidžia konfidencialią informaciją, turi prisiimti konfidencialumo įsipareigojimus pagal šio punkto nuostatą ir naudoti tokią informaciją tik tam tikslui, kuriam ji buvo suteikta. Šio punkto nuostatos netaikomos informacijai, kuri yra ar tampa prieinama viešai arba turi būti atskleista pagal teisės aktų reikalavimus.
   2. Šalis, pažeidusi šioje Sutartyje numatytus įsipareigojimus – saugoti konfidencialią informaciją ir jos neatskleisti, įsipareigoja pagal pagrįstą kitos Šalies reikalavimą sumokėti 3 000,00 EUR (trijų tūkstančių eurų 00 ct) dydžio baudą ir atlyginti kitai Šaliai šios Sutarties pažeidimu padarytus nuostolius bei imtis visų protingų veiksmų, kad per trumpiausią laikotarpį ištaisytų tokio atskleidimo pasekmes.
9. **NENUGALIMOS JĖGOS (*FORCE MAJEURE*) APLINKYBES** 
   1. Šalis atleidžiama nuo atsakomybės už Sutarties nevykdymą, jei Sutartis nevykdoma dėl nenugalimos jėgos (*force majeure*), t. y., aplinkybių, kurių ta Šalis negalėjo kontroliuoti bei protingai numatyti Sutarties sudarymo metu ir negalėjo užkirsti kelio šių aplinkybių ar jų pasekmių atsiradimui. Nenugalima jėga (*force majeure*) nelaikoma tai, kad Šalis neturi reikiamų finansinių išteklių arba Šalies kontrahentai pažeidžia savo prievoles. Apie nenugalimos jėgos (*force majeure*) aplinkybių atsiradimą Sutarties Šalys nedelsiant faksu, o po to ir raštu, privalo informuoti viena kitą. Šalis, nepranešusi kitai Šaliai apie nenugalimos jėgos (*force majeure*) aplinkybes, negali jomis remtis kaip atleidimo nuo atsakomybės už Sutarties nevykdymą pagrindu.
   2. Esant nenugalimos jėgos (*force majeure*) aplinkybėms Šalys atleidžiamos nuo savo sutartinių įsipareigojimų vykdymo visam minėtų aplinkybių buvimo laikotarpiui, bet ne ilgiau, kaip 2 (dviem) mėnesiams.
   3. Jei nenugalimos jėgos aplinkybės tęsiasi ilgiau kaip 2 (du) mėnesius, bet kuri iš Šalių turi teisę vienašališkai nutraukti šią Sutartį, apie tai įspėjusi raštu kitą Šalį prieš 5 (penkias) kalendorines dienas.
10. **SUTARTIES GALIOJIMAS, NUTRAUKIMAS IR JOS KEITIMAS** 
    1. Sutarties įsigaliojimo momentas ir jos galiojimo terminas nurodytas Sutarties SD.
    2. Sutartis gali būti nutraukta raštišku Šalių sutarimu.
    3. Užsakovas bet kuriuo metu turi teisę vienašališkai, nesikreipdamas į teismą, nutraukti Sutartį prieš 10 (dešimt) kalendorinių dienų raštu (faksu ar elektroniniu paštu) pranešęs apie tai Rangovui, sumokėjęs už iki tokio pranešimo pateikimo faktiškai ir tinkamai atliktus Darbus ir atlyginęs pagrįstas Rangovo turėtas tiesiogines išlaidas. Rangovas, gavęs Užsakovo pranešimą apie šios Sutarties nutraukimą, privalo nutraukti visus Darbus, vykdomus pagal šią Sutartį, išskyrus tuos, kurie būtini užtikrinti saugų jau atliktų Darbų rezultato naudojimą.
    4. Užsakovas turi teisę vienašališkai, nesikreipdamas į teismą, prieš 5 (penkias) kalendorines dienas raštu apie tai įspėjęs Rangovą, nutraukti Sutartį, jeigu Rangovas iš esmės pažeidė Sutartį. Rangovo padarytas Sutarties pažeidimas laikomas esminiu, jeigu:
       1. atlikti Darbai (jų Etapas) neatitinka Sutartyje numatytų reikalavimų ir Rangovas neištaiso Darbų atlikimo trūkumų per Sutartyje nustatytą terminą;
       2. Rangovas daugiau kaip du kartus iš eilės praleido dalies Darbų atlikimo terminą, jei Darbai yra tęstinio pobūdžio;
       3. Rangovas nesilaiko Sutartyje numatytų Darbų atlikimo terminų ir vėlavimas nuo numatyto termino pabaigos yra daugiau nei 30 (trisdešimt) dienų;
       4. Rangovo kvalifikacija tapo nebeatitinkančia šios Sutarties reikalavimų ir šie neatitikimai nebuvo ištaisyti per 14 (keturiolika) kalendorinių dienų nuo kvalifikacijos tapimo neatitinkančia dienos;
       5. Rangovui yra iškeliama bankroto ar restruktūrizavimo byla, arba bankroto procesas vykdomas ne teismo tvarka, inicijuotos priverstinio likvidavimo ar susitarimo su kreditoriais procedūros arba jam vykdomos analogiškos procedūros pagal šalies, kurioje jis registruotas, įstatymus, Užsakovui tampa žinoma apie kitokį priverstinį Rangovo kreditorių teisių įgyvendinimą, galintį turėti esminės įtakos Rangovo galimybėms toliau vykdyti Sutartį ir (ar) dėl Rangovo yra priimamas ir įsiteisi apkaltinamasis teismo nuosprendis už 2004 m. kovo 31 d. Europos Parlamento ir Tarybos direktyvos 2004/18/EB dėl viešojo darbų, prekių ir paslaugų pirkimo sutarčių sudarymo tvarkos derinimo 45 straipsnio 1 dalyje išvardintuose Europos Sąjungos teisės aktuose apibrėžtus nusikaltimus;
       6. Rangovas pažeidžia šios Sutarties nuostatas, reglamentuojančias konkurenciją, intelektinės nuosavybės ar konfidencialios informacijos valdymą;
       7. Rangovas pažeidžia Sutarties BD 15 skyriaus nuostatas;
       8. yra kitos aplinkybės, numatytos Sutartyje ir/ar Lietuvos Respublikos civilinio kodekso 6.217 straipsnyje.
    5. Jei Sutartis nutraukiama dėl Sutarties BD 18.4. punkte nurodytų aplinkybių, t. y., Rangovui iš esmės pažeidus Sutartį ar Rangovui nepagrįstai nutraukia Sutarties vykdymą ne Sutartyje nustatyta tvarka, Rangovas įsipareigoja sumokėti Užsakovui 10 proc. Bendros Darbų kainos neįskaitant PVM dydžio baudą ir atlyginti tiesioginius nuostolius, susijusius su Sutarties nutraukimu. Užsakovui pareiškus reikalavimą atlyginti patirtus nuostolius, baudos suma įskaitoma į nuostolių atlyginimą.
    6. Rangovas prisiima riziką, kad Sutartį nutraukus Sutarties BD 18.4.punkto pagrindu, jis gali būti įtrauktas į Nepatikimų tiekėjų sąrašą Lietuvos Respublikoje galiojančių teisės aktų nustatyta tvarka.
    7. Nutraukdamos šią Sutartį, bet kuriuo pagrindu Šalys įsipareigoja:
       1. imtis visų priemonių, siekdamos sumažinti dėl Sutarties nutraukimo jų patiriamus nuostolius;
       2. per 10 (dešimt) darbo dienų nuo pranešimo apie Sutarties nutraukimą gavimo dienos pateikti kitai Šaliai visus dokumentus, būtinus galutiniam atsiskaitymui pagal šią Sutartį (Aktus, Sąskaitas, projektinę dokumentaciją ir pan.);
       3. atsiskaityti už iki Sutarties nutraukimo atliktus Darbus.
    8. Rangovas neįgyja teisės perduoti savo teisių ir/ar įsipareigojimų pagal šią Sutartį trečiajam asmeniui be išankstinio raštiško Užsakovo sutikimo.
    9. Sutarties sąlygos Sutarties galiojimo laikotarpiu negali būti keičiamos, išskyrus tokias Sutarties sąlygas, kurių keitimas numatytas Sutartyje ir/ar galimas vadovaujantis PĮ 97 str.
    10. Sutarties sąlygų keitimu nėra laikomi techninio pobūdžio pirkimo sutarties pakeitimai (pavyzdžiui Šalių rekvizitai, klaidos) bei atskirų Sutarties vykdymo sąlygų koregavimas Sutartyje numatytomis aplinkybėmis.
    11. Sutarties sąlygų keitimą gali inicijuoti kiekviena Šalis, pateikdama kitai Šaliai atitinkamą prašymą bei jį pagrindžiančius dokumentus. Šalis, gavusi tokį prašymą, privalo jį išnagrinėti per 20 (dvidešimt) kalendorinių dienų ir kitai Šaliai pateikti motyvuotą raštišką atsakymą. Šalių nesutarimo atveju sprendimo teisė priklauso Užsakovui.
    12. Visus Sutarties pakeitimus bei papildymus Šalys sudaro raštu ir tokie papildymai yra pridedami prie Sutarties ir yra laikomi jos neatskiriama dalimi.
11. **KITOS NUOSTATOS** 
    1. Kiekviena Šalis įsipareigoja efektyviai ir racionaliai vykdyti savo veiklą pagal šią Sutartį.
    2. Bet kurios Sutarties nuostatos negaliojimas neturi įtakos kitų Sutarties nuostatų galiojimui. Šalys susitaria, vadovaujantis PĮ reikalavimais, pakeisti negaliojančią Sutarties nuostatą kita, kuri labiausiai atitiktų ankstesnės nuostatos ekonominį tikslą.
    3. Ši Sutartis sudaryta dviem vienodą teisinę galią turinčiais egzemplioriais, po vieną kiekvienai Šaliai.
    4. Ši Sutartis yra sudaryta ir turi būti aiškinama vadovaujantis Lietuvos Respublikos teise.
    5. Sutarties skyrių pavadinimai yra skirti tik Šalių patogumui ir jie negali būti naudojami aiškinant Sutarties nuostatas.
    6. Bet kokie vienos Šalies pranešimai, Sąskaitos įteikimai kitai Šaliai pagal šią Sutartį yra laikomi gautais, jei jie yra išsiųsti faksu, el. paštu, Sutartyje nurodytais atvejais per Užsakovo nurodytą informacinę sistemą, registruotu paštu ar kurjeriniu paštu Sutarties SD nurodytais adresais ir nurodytiems adresatams arba įteikti jiems asmeniškai.
    7. Šalys įsipareigoja raštu informuoti viena kitą kiek įmanoma greičiau apie jos pavadinimo, adreso, banko, kuriame yra jos banko sąskaita, telefono ir fakso numerių pasikeitimus.
    8. Šalys susitaria, kad teisės aktų nustatyta tvarka reorganizavus Užsakovo įmonę ar pasikeitus Užsakovo teisiniam statusui, be raštiško Rangovo sutikimo Užsakovo teisių ir pareigų perėmėjas nuo teisių ir pareigų perėmimo momento tampa Sutarties Šalimi, perimančia visas šios Sutarties pagrindu Užsakovo prisiimtas teises ir pareigas. Šalys pareiškia ir patvirtina, kad toks Užsakovo teisių ir pareigų perėjimas nėra novacija pagal Lietuvos Respublikos civilinio kodekso VI knygos I dalies trečiojo skirsnio nuostatas ir pats savaime neturi įtakos Sutarties galiojimui. Šalys sutinka, kad apie šiame punkte nustatytą teisių ir pareigų perėmimą Užsakovas arba jo teisių ir pareigų perėmėjas Rangovą informuoja teisės aktų nustatyta tvarka ir Šalys atskiro Sutarties pakeitimo nesudaro.
    9. Šalys susitaria, kad teisės aktų nustatyta tvarka reorganizavus Rangovo įmonę ar pasikeitus Rangovo teisiniam statusui, Rangovas ne vėliau kaip prieš 30 (trisdešimt) darbo dienų iki Rangovo teisių ir pareigų perėmimo momento turi apie tai raštu informuoti Užsakovą ir kartu su minėtu raštu pateikti Rangovo teisių ir pareigų perėmėjo kvalifikaciją patvirtinančius dokumentus. Rangovo teisių ir pareigų perėmėjas privalo turėti ne mažesnę kvalifikaciją nei Rangovas, su kuriuos buvo sudaryta Sutartis, kvalifikaciją vertinant pagal kriterijus, kurie buvo nustatyti pirkimo dokumentuose. Užsakovas, gavęs Rangovo raštą kartu su visais Rangovo teisių ir pareigų perėmėjo kvalifikaciją patvirtinančiais dokumentais, ne vėliau kaip per 3 (tris) darbo dienas įvertina pateiktų dokumentų turinį ir raštu pritaria arba atsisako pritarti Sutarties Šalies pasikeitimui. Užsakovui pritarus pasirašomas Sutarties pakeitimas, sudarytas dviem egzemplioriais, tampantis neatskiriama Sutarties dalimi, o Rangovo teisių ir pareigų perėmėjas nuo teisių ir pareigų perėmimo momento tampa Sutarties Šalimi, perimančia visas šios Sutarties pagrindu Rangovo prisiimtas teises ir pareigas. Šalys pareiškia ir patvirtina, kad toks Rangovo teisių ir pareigų perėjimas nėra novacija pagal Lietuvos Respublikos civilinio kodekso VI knygos I dalies trečiojo skirsnio nuostatas ir pats savaime neturi įtakos Sutarties galiojimui.
    10. Šalis neįgyja teisės perduoti savo įsipareigojimų pagal šią Sutartį trečiajam asmeniui be raštiško kitos Šalies sutikimo. Šis įsipareigojimų perdavimo ribojimas netaikomas tais atvejais, kuomet dėl Užsakovo funkcijų ar jų dalies perdavimo šios Sutarties pagrindu Užsakovui kylantys įsipareigojimai perduodami kitai perkančiajai organizacijai – Užsakovo asocijuotiems asmenims, atitinkantiems bent vieną iš Lietuvos Respublikos pelno mokesčio įstatymo 2 straipsnio 8 dalyje įtvirtintų kriterijų.
    11. Visus Šalių tarpusavio santykius, atsirandančius iš šios Sutarties ir neaptartus jos sąlygose, reglamentuoja Lietuvos Respublikos įstatymai ir kiti teisės aktai.
    12. Visus ginčus dėl šios Sutarties vykdymo Šalys įsipareigoja spręsti derybomis. Jeigu Šalys šių ginčų negali išspręsti derybomis, jie sprendžiami Lietuvos Respublikos teisės aktų nustatyta tvarka.
    13. Sudarydamos šią Sutartį Šalys patvirtina, kad joms yra žinoma jog 2016 m. balandžio 27 d. Europos Parlamento ir Tarybos priimtas ir 2018 m. gegužės 25 d. pradėtas taikyti reglamentas (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (**Bendrasis duomenų apsaugos reglamentas**) gali turėti įtakos šios Sutarties vykdymui. Šalys pripažįsta, kad iki 2018 m. gegužės 25 d. ši Sutartis ir jos priedai ar tolimesni pakeitimai gali būti keičiami siekiant užtikrinti atitiktį Bendrajam duomenų apsaugos reglamentui ir iki 2018 m. gegužės 25 d. susitaria įvykdyti Sutarties ir jos priedų ar tolimesnių pakeitimų peržiūrą ir (ar) pakeitimą bei imtis kitų būtinų priemonių siekiant užtikrinti atitiktį Bendrojo duomenų apsaugos reglamento reikalavimams.
12. **SUTARTIES PRIEDAI** 
    1. Kiekvienas šios Sutarties priedas yra neatskiriama jos dalis. Kiekviena Šalis gauna po vieną kiekvieno Sutarties priedo egzempliorių.
    2. Prie Sutarties pridedami šie Sutarties BD priedai:
       1. Priedas Nr. 1 – Atsakomybės už saugią aplinką ir darbų saugos reikalavimų pažeidimus taisyklės, 2 lapai.
    3. Kitų Priedų sąrašas nurodomas Sutarties SD.

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Sutarties BD priedas Nr. 1

**ATSAKOMYBĖS UŽ SAUGIĄ APLINKĄ IR DARBŲ SAUGOS REIKALAVIMŲ PAŽEIDIMUS TAISYKLĖS**

* 1. Rangovas sutarties vykdymo metu yra atsakingas už saugios darbo vietos palaikymą: aptverti tranšėjas, pastatyti atitinkamus kelio ženklus Darbų vykdymo vietoje ir kt. Rangovui nesilaikius šio punkto reikalavimo, Užsakovui pareikalavus, Rangovas privalo Užsakovui sumokėti 1 500,00 EUR (vieno tūkstančio penkių šimtų eurų 00 ct) dydžio baudą už pirmą atvejį. Baudos dydis didėja 500,00 EUR (penkiais šimtais eurų 00 ct) už kiekvieną sekantį šio Sutarties punkto pažeidimą. Baudos sumos už sekančius pažeidimus didėja palaipsniui iki maksimalios galimos 3 000,00 EUR (trijų tūkstančių eurų 00 ct) baudos sumos už atvejį.
  2. Užsakovo Darbuotojų saugos ir aplinkosaugos skyriaus darbuotojai ir kiti Užsakovo darbuotojai tikrina ir konsultuoja Rangovo darbuotojus, dirbančius Užsakovui priklausančiuose objektuose, įpareigoja Rangovo darbuotojus pašalinti saugos ir sveikatos darbe, aplinkosaugos, gaisrinės saugos teisės aktų reikalavimų pažeidimus, įteikiant įpareigojimą/darbų stabdymo aktą Rangovo vadovui.
  3. Užsakovo Darbuotojų saugos ir aplinkosaugos skyriaus darbuotojai bei darbuotojai, vykdantys objektų techninę priežiūrą ir kontrolę, privalo sustabdyti Darbus, jeigu nustato grubius darbuotojų saugos ir gaisrinės saugos reikalavimų pažeidimus, iki jų pašalinimo.
  4. Darbai gali būti stabdomi šiais atvejais:
     1. darbus vykdo Rangovo darbuotojai, neturintys leidimo dirbti Užsakovo objektuose;
     2. Rangovo darbuotojai dirba Užsakovo eksploatuojamuose veikiančiuose elektros įrenginiuose, nepasirašius Tarpusavio saugos darbe atsakomybės ribų akto ar dirba Užsakovo dujų skirstymo sistemos objektuose, nepasirašius Akto-leidimo pradėti vykdyti statybos, rekonstravimo ar remonto darbus;
     3. Rangovo darbuotojai neturi būtinos kvalifikacijos, reikalingos Sutartyje numatytiems Darbams atlikti;
     4. darbo vietoje nėra Rangovo paskirtų atsakingų asmenų už darbuotojų saugą;
     5. Darbai veikiančiuose elektros įrenginiuose vykdomi negavus leidimo iš Užsakovo budinčio dispečerio ar darbai dujų skirstymo sistemos objektuose vykdomi nepranešus Užsakovo techninę priežiūrą vykdančiam darbuotojui;
     6. neįvykdytos techninės priemonės arba jų nepakanka darbuotojų saugai užtikrinti taip, kaip numatyta „Saugos eksploatuojant elektros įrenginius taisyklėse” ar „Gamtinių dujų, suskystintų naftos ir biodujų aplinkoje atliekamų darbų saugos taisyklėse“ bei kituose teisės aktuose atliekant darbus Užsakovo objektuose;
     7. Rangovo darbuotojai neturi ar turi nepakankamai asmeninių apsauginių priemonių, apsaugos nuo elektros priemonių ar apsaugos priemonių dirbant dujų aplinkoje bei vykdant statybos darbus, neįrengtos kolektyvinės apsaugos priemonės reikalingos Sutartyje numatytiems Darbams saugiai atlikti taip, kaip numatyta „Saugos eksploatuojant elektros įrenginius taisyklėse” ar „Gamtinių dujų, suskystintų naftos ir biodujų aplinkoje atliekamų darbų saugos taisyklėse“;
     8. Rangovo darbuotojai neaprūpinti standartų reikalavimus atitinkančiais bei Rangovo įmonės ženklais pažymėtais darbo rūbais;
     9. darbo vietoje nustatomas neblaivus ar apsvaigęs nuo narkotinių, psichotropinių ar toksinių medžiagų Rangovo darbuotojas (darbuotojas pripažįstamas neblaivus kai alkoholio koncentracija biologinėse organizmo terpėse – iškvėptame ore, kraujyje, šlapime, seilėse ar kituose organizmo skysčiuose viršija 0,00 ‰ promiles);
     10. dėl kitų Rangovo darbuotojų veiksmų ar neveikimo, kai 1.2. punkte nurodytų Užsakovo darbuotojų vertinimu gresia įvykti nelaimingas atsitikimas;
     11. dėl kitų darbuotojų saugos ir sveikatos bei gaisrinės saugos, darbų vykdymo technologijos reikalavimų pažeidimų, jeigu jie kelia grėsmę žmonių sveikatai ir gyvybei.
  5. Sustabdžius Darbus dėl saugos darbe ar gaisrinės saugos reikalavimų pažeidimų 1.4. punkte numatytais atvejais, taip pat dėl darbų vykdymo technologijos pažeidimų arba gresiant įvykti nelaimingam atsitikimui, Rangovas, Užsakovui pareikalavus, privalo sumokėti 1 500,00 EUR (vieno tūkstančio penkių šimtų eurų 00 ct) dydžio baudą už pirmą atvejį, kai buvo sustabdyti Darbai. Baudos dydis didėja po 500,00 EUR (penkiais šimtais eurų 00 ct) už kiekvieną sekantį darbų sustabdymą pagal šią rangos Sutartį. Baudos sumos už sekančius darbų sustabdymus didėja palaipsniui iki maksimalios galimos 3 000,00 EUR (trijų tūkstančių eurų 00 ct) baudos sumos už atvejį.
  6. Nesustabdžius Darbų, Užsakovui pareikalavus, Rangovui taip pat taikoma 1.5. punkto nuostatos dėl baudos skyrimo, jei Rangovo darbuotojai pažeidžia:
     1. „Saugos eksploatuojant elektros įrenginius taisykles“, „Gamtinių dujų, suskystintų naftos ir biodujų aplinkoje atliekamų darbų saugos taisykles“ bei kitus teisės aktų reikalavimus atliekant darbus Užsakovo objektuose ir dėl tokių pažeidimų įvyksta nelaimingi atsitikimai, kurių metu sužalojami arba žūva žmonės;
     2. darbų vykdymo technologinius reikalavimus, ko pasėkoje atsiranda arba buvo atsiradusi tiesioginė rizika įrenginių sugadinimui ar žmonių sužalojimui;
     3. darbuotojų saugos ir sveikatos, gaisrinės saugos, darbų vykdymo technologijos reikalavimus kai dėl šių pažeidimų Darbai nebuvo sustabdyti, o pažeidimai buvo konstatuoti 5 (penkiuose) Užsakovo objektuose, kuriuose pagal šią Sutartį Rangovas atlieka Darbus.
  7. Sustabdžius Darbus dėl grubių darbuotojų saugos ir sveikatos bei gaisrinės saugos reikalavimų pažeidimų bei 1.6. punkte numatytais atvejais, Darbų terminai, nurodyti Sutarties SD arba BD jokiais atvejais negali būti pratęsti.
  8. Sustabdžius darbus dėl grubių saugos ir gaisrinės saugos reikalavimų pažeidimų, apie tai informuojamas Rangovo darbų vadovas ar spec. statybos darbų vadovas. Rangovui surašomas įpareigojimas/darbų sustabdymo aktas pašalinti saugos ir sveikatos teisės aktų, gaisrinės saugos, Užsakovo darbuotojų saugos ir sveikatos norminių dokumentų reikalavimų pažeidimus.
  9. Pašalinus pažeidimus Rangovas privalo informuoti Užsakovo atsakingą darbuotoją.
  10. Jei Užsakovas nustato Rangovo darbuotojų grubius darbuotojų saugos ir sveikatos bei gaisrinės saugos, aplinkos apsaugos reikalavimų pažeidimus, nepriklausomai ar Darbai buvo sustabdyti, tokiu atveju Rangovo darbuotojai pažeidę reikalavimus turi būti papildomai sertifikuoti akredituotoje sertifikavimo įstaigoje, šis reikalavimas nurodomas Užsakovo įrenginių atsijungimų tyrimo aktuose arba Užsakovo pranešimuose Rangovui dėl darbuotojų saugos ir sveikatos reikalavimų pažeidimo. Papildomo sertifikavimo data nurodoma Užsakovo įrenginių atsijungimų tyrimo aktuose arba Užsakovo pranešimuose Rangovui dėl darbuotojų saugos ir sveikatos reikalavimų pažeidimo, bet negali būti trumpesnė kaip 21 (dvidešimt viena) kalendorinė diena nuo datos, kurią šie dokumentai buvo išsiusti Rangovui vykdyti. Rangovas pateikia Užsakovo Darbuotojų saugos ir aplinkosaugos skyriui papildomai sertifikuotų energetikos darbuotojų pažymėjimų kopijas. Rangovui nesilaikius šio punkto reikalavimo, Užsakovui pareikalavus, Rangovas privalo Užsakovui sumokėti 1 500,00 EUR (vieno tūkstančio penkių šimtų eurų 00 ct) dydžio baudą už kiekvieną tokį atvejį ir papildomai nesertifikuotiems Rangovo darbuotojams draudžiama atlikti darbus Užsakovo objektuose.
  11. Jei Užsakovas nustato, kad dėl Rangovo darbuotojų klaidingų veiksmų buvo atjungti ir/arba sugadinti Užsakovo elektros įrenginiai, tokiu atveju Rangovo darbuotojai turi papildomai dubliuotis užsakovo elektros įrenginiuose. Šis reikalavimas nurodomas Užsakovo elektros įrenginių atsijungimų tyrimo aktuose arba Užsakovo pranešimuose Rangovui dėl darbuotojų saugos ir sveikatos reikalavimų pažeidimo. Papildomo dubliavimosi data nurodoma Užsakovo elektros įrenginių atsijungimų tyrimo aktuose arba Užsakovo pranešimuose Rangovui dėl darbuotojų saugos ir sveikatos reikalavimų pažeidimo, bet negali būti trumpesnė kaip 21 (dvidešimt viena) kalendorinė diena nuo datos, kurią šie dokumentai buvo išsiusti Rangovui vykdyti. Rangovas pateikia Užsakovo raštą apie sėkmingai praeitą dubliavimąsi. Rangovui nesilaikius šio punkto reikalavimo, Užsakovui pareikalavus, Rangovas privalo Užsakovui sumokėti 1 500,00 EUR (vieno tūkstančio penkių šimtų 00 ct) dydžio baudą už kiekvieną tokį atvejį ir papildomai nesidubliavusiems Rangovo darbuotojams draudžiama atlikti darbus Užsakovo objektuose.
  12. Jei Užsakovas nustato Rangovo darbuotojų kaltę dėl nekokybiškai atliktų Darbų dėl ko Garantiniu laikotarpiu įvyko gedimas elektros tinkle ar dujų skirstymo sistemoje ir toks gedimas dėl Rangovo darbuotojų nekokybiško darbo įvyksta jau nebe pirmą kartą (antrą ir daugiau) pagal šią Sutartį, Rangovo darbuotojai gedimo tyrimo komisijos sprendimu turi būti papildomai sertifikuoti akredituotoje sertifikavimo įstaigoje. Papildomo sertifikavimo terminas nurodoma gedimo tyrimo komisijos akte, bet negali būti trumpesnis kaip 21 (dvidešimt viena) kalendorinė diena nuo datos, kai šie dokumentai buvo išsiųsti Rangovui vykdyti. Jei per nustatytą terminą Rangovas nepateikia Užsakovui nekokybiškai dirbusių darbuotojų kvalifikacijos papildomo sertifikavimo pažymėjimų, leidžiančių vykdyti Darbus, kopijų, aukščiau paminėtiems Rangovo darbuotojams draudžiama atlikti šio tipo darbus Užsakovo objektuose. Rangovui nesilaikius šio punkto reikalavimo (per nustatytą terminą nepateikus darbuotojų papildomo sertifikavimo faktą patvirtinančių dokumentų kopijų), Užsakovui pareikalavus, Rangovas privalo Užsakovui sumokėti 1 500,00 EUR (penkių šimtų eurų 00 ct) dydžio baudą už kiekvieną atvejį kai bus užfiksuota šio punkto reikalavimų nesilaikymas.